10 elupäästvat abilist, mis lastega reisides alati kaasa võtta - Reisijuht\n10 elupäästvat abilist, mis lastega reisides alati kaasa võtta\nLastega reisimine on lõbus ja nauditav, kui selleks on tehtud korrektsed ja igat elujuhtumit puudutavad ettevalmistused. Go Travel\nKes on kordki väikeste lastega kodust eemal viibinud, teab hästi, kui suureks väljakutseks reis võib kujuneda. Jonni, väsimust ja enamikku teisi probleeme saab aga ennetada, kui kogu kaasavõetav kraam on korralikult läbi mõeldud.\nReisibüroo Go Travel konsultandid panid kirja enda soovitused: millised on need „elupäästvad“ vidinad, ilma milleta nemad lastega ei reisi? Loe edasi ja saad teada!\n1. Tahvelarvuti või mobiiltelefon + akupank\nIsegi kui lastel on tavaelus nutikeeld või nutiaeg piiratud, siis lennukis või pikemal autosõidul on mõistlik teha erand. Tahvelarvuti on pika istumise korral asendamatu. Tõmba sinna valmis multikad, mida lapsed veel näinud ei ole, ja igaks juhuks ka paar vana lemmikut. Kindlasti võta kaasa akupank, et meelelahutus keset lendu patarei tühjenemise pärast otsa ei saaks.\nKui sõidud on sõidetud, võiks lastelt ekraanid siiski eest võtta – väike nutivõõrutus ei tee kellelegi paha. Alternatiivseks meelelahutuseks sobivad hästi lõikamis-, kleepimis- ja värviraamatud ning pinalitäis pliiatseid. Pakk õhupalle päästab nii mõnegi lõunatunni (näiteks kui hotelli veekeskus on lõuna ajal suletud ja lastel on oi-oi-oi kui igav). Tegevust pakub ka Tamagoshi, keda peab söötma ja kellega tuleb mängida (AliExpressist saab neid tellida hinnaga alla 2 eurot tükk).\nHea mõte on teha enne reisi tiir raamatupoes, kust leiab arendavaid ja põnevaid mängusid. Go Traveli lemmikud on näiteks lauamäng Dobble ning kaardimängud (näiteks „Mida sa teeksid, kui…“ ja „Ütle nüüd“). Need ei võta pagasis palju ruumi ning on head ka rannas või hotellitoas mängimiseks.\nUnustage mood korraks ära – nokats on hädavajalik, et nina, nägu ja kõrvad päikese käes ära ei kõrbeks. Pisemate laste puhul on eriti mugav, kui nokatsil on ka „krae“, mis katab kaela ja õlad. Eesti beebid on väga õrna nahaga, juba veerand tunniga võib lapse ära põletada. Aitab ka korralik päikesekreem, mille kaitsefaktor on vähemalt 30, aga kindlam on kaela- ja kõrvakaitsega müts ning pikkade varrukatega õhuke särgike.\nKui reisite päris pisikese lapsega, võib kaaluda ka moodsa UV-kaitsega ujumisriietuse ostu, see säästab tundlikku nahka kreemikeemiast. Kaval vidin rannapäevade veetmiseks on UV-kaitsega rannatelk. Pakitult võtab see vaid 60 x 2 cm ruumi, kuid muudab rannas lõunatunni veetmise oluliselt lihtsamaks.\nPeale selle võiks kaasas olla ka päevitusjärgne kreem, soovitatavalt võimalikult puhta aaloega. Esiteks kulub see ära vanematele, kes ise kaitsekreemiga ehk nii hoolikad ei ole, aga tihtilugu selgub õhtul ka lapse puhul, et kuigi enda arvates kreemitasid ta korralikult sisse, jäi kõrva tagant ikka tegemata ...\n4. Randmepael või kleeps vanema telefoninumbriga\nRahvarohketes kohtades või ka näiteks rannas, kus laps võib mänguhoogu sattuda ja veidi eemale ekselda, kinnita ta randme ümber pael, kuhu kirjutad markeriga enda telefoninumbri. Ära unusta lisada rahvusvahelist suunakoodi! Ja lisa ka ingliskeelne selgitus lapse nime ja enda kontakti kohta. Õpeta lapsele, et kui peaks juhtuma, et ta ei leia sind üles, tuleb abi küsides seda randmepaela või silti näidata.\nLisaturvalisuse huvides võid lapsele reisi ajaks anda ka mobiiltelefoni, millele on laetud äpp Family Locator. Selle abil on sul alati teada, kus sinu laps hetkel füüsiliselt asub. Saadaval on ka GPS-jälitusseadmeid, mis telefoni ei vaja – saad lihtsalt lapse riietele anduri kinnitada ning enda nutitelefonist tema asukohta jälgida.\n5. Kaelapadi ja/või kaisukas + suur õhuke sall\nUniversaalne vidin, mis laseb lapsel lennukis paremini magada, aitab vankris tukastada, sobib rannatelgis pea alla võtmiseks ning üleüldse kaisukaks ja lohutuseks, kui nukrus peale tuleb … Ühesõnaga igati hea abiline. Salli on hea kasutada, kui ilm ootamatult jahedaks muutub, aga see sobib ka päikesevarjuks või uinaku korral tekiks.\n6. Midagi söödavat\nAlati pole kindel, kas laps võõrast toitu sööb või mitte. Seepärast võiks vanematel igaks juhuks alati kaasas olla pakk küpsistega, mõni toorbatoon, puuviljasmuuti või muu suupärane näks või jook, mis ei vaja säilitamiseks eritingimusi. Reis ei kulge alati plaanitult ning sel juhul olete ootamatu näljahäda puhul kaitstud.\nLennukisõiduks sobivad hästi näiteks vorstipulgad ning kartulivahvlid, mis ei määri ega pudise meeletult. Väga head on ka pulgakommid, sest need võtavad vähe ruumi, kustutavad esmase nälja ning aitavad lendudel tõusu ja maandumise ajal kõrvu lukust lahti hoida.\n7. Niisked salvrätid ja käte desinfitseerija\nEelmise punkti jätkuks – iial ei tea, millal nälg peale tuleb. Seega võiksid olla igal hetkel valmis käsi puhastama, et pisikud mustade käte kaudu sinu või lapse suhu ei satuks. Ja seda, milliseid murjaneid sünnitab üks korralik šokolaadijäätis, ei pea vanematele ilmselt selgitama. Kui kodus võiks ühekordsetest abivahenditest loodushoidu silmas pidades kindlasti loobuda, siis reisil on niisked salvrätid kiireteks puhastustoiminguteks igati omal kohal.\n8. Kokkupandav tõukeratas või jooksuratas\nEriti kui hotell ei asu otse rannas või plaanite osaleda mõnel ekskursioonil, kus peab jala käima, on nutikas kaasa võtta tõuke- või jooksuratas. See teeb lapse liikumise kiiremaks, pakub kõndimisele vaheldust ning lihtsustab pikemate vahemaade läbimist. Alternatiiv on kergkäru, mille võib kaasa võtta isegi siis, kui kodus seda enam ei vajata – reisil kipuvad lapsed uute emotsioonide mõjul kiiremini väsima ning ka päris suur laps on tänulik võimaluse üle vahepeal veidi jalga puhata.\n9. Teine pere, kellel on lapsed\nÜks täiskasvanutega kaasas olev laps nõuab reisi ajal tavaliselt topelttähelepanu. Seega kui vähegi võimalik, soovitame reisile kaasa võtta veel mõne teise pere, kel lapsed enam-vähem samaealised. Kas nad siis mängivad või kaklevad, aga vähemalt jagub neil omavahel tegevust ning vanemad saavad rohkem ka enda puhkuse nautimisele keskenduda.\nLastega juhtub alatasa midagi. Loodetavasti ei reisi meist keegi enam ilma reisiapteegita, kus on esmavajalikud valuvaigistid, palavikualandajad ning sidemed-plaastrid, vajaduse korral ka allergiarohud jms. Absoluutselt kohustuslik on Euroopa piires kaasa võtta ka Euroopa ravikindlustuskaart, mis tagab arstiabi sihtriigi kodanikega võrdsetel alustel.\nKuid kindlasti tuleb silmas pidada, et see, mis on meie jaoks harjumuspäraselt haigekassa kaetud, ei ole paljudes riikides sugugi iseenesestmõistetav. Patsiendil tuleb ise maksta omavastutustasud (visiiditasu, voodipäevatasu, ravimite kulu, tõlkekulud jne), samuti ei kaeta riikidevahelise transpordi kulu ega eraarsti juures tehtud kulutusi. Seepärast soovitame alati sõlmida ka meditsiiniabi kaitsega reisikindlustuslepingu, ERITI veel siis, kui reisite koos lastaga.\nEraldi tähelepanu väärib lastega reisi planeerides ka reisitõrkekindlustus. Esiteks hüvitab see kohapealsetest tervisehädadest tingitud kulud, aga ka ära jäänud reisi kulud, kui laps ootamatult haigestub ja reisimine ei ole arsti hinnangul mõistlik.\nNB! Ära paki kaasa mänguasju!\nEsiteks võtavad need pagasis palju ruumi. Teiseks on tuttavad mänguasjad juba igavad ning nad veedavad enamiku reisi ajast hotellitoas või kohvris. Kolmandaks võivad mänguasjad katki minna ja neid pisaraid ei ole reisi ajal kindlasti vaja. Kui sul on rohkem kui üks laps, on garanteeritud ka kaklused mänguasjade üle – ja ka seda ei ole reisil vaja.\nNii et jäta mänguasjad parem maha. Las lapsed kasutavad loovust, et mängida kõige muu põnevaga, mida reisid pakuvad: merekarbid, kivikesed, lehed, kuivanud taimed jne. See arendab loovust ja pakub vaheldust ning peagi märkad, et lapsed oskavad vajaduse korral suurepäraselt endale ise tegevust leida, kui neile vaid selleks võimalus antakse.


Tiia elu: veebruar 2018\nSilver tegi pildi minu sünnipäeva lilledest. Nagu päris ju! Kingitused ja kommid ja kook olid ka.\nKuigi kaks päeva ei lubatud süüa. Siis tuli raviarst küsides, miks ma ei söö... Valvearstid keelasid.\nNäljane ka lõpuks...\nAga tegelikult paljud teadsid, kes olen - kunstnik. Kuulus kunstnik. Palati naabrimemm Elve oli üli õnnelik, et minuga kohtus - olen juba viis aastat ta LEMMIKKUNSTNIK.\nUltraheli arst esmaspäevahommikul uuris kõhtu ja järsku küsis, kas ikka maalid ja maali ikka palju edasi...\nSee kõik andis mulle jõudu juurde. Vahepeal olin küll väga väsinud ja tüdinenud...\nEnne kojutulemist vaatasime Tervishoiu Kõrgkooli üliõpilastega Kristiina ja Liisiga minu videot. Jõudsin kõigele lisaks veel noori koolitada. Mind end ajab see ka juba naerma. Kust kohast tuleb säde minu sisse - ma tõesti ei tea. See oli ka küsimus, millele pidin mitmeid kordi vastama.\nKristiina osakonna vanemõega palus haiguslugu teha minu haigusega. Olin muidugi nõus. Mõtlesin kohe, et koolitan natu rohkem kui ühe haigusloo kirjutamine... See olen ju mina! Teisiti ma ei oskagi... Vanemõde, kelle nime ma rinnasildilt ei näinud lugeda, oli hästi tore ja sõbralik. Üliõpilasele toetav. Niipalju kui nägin.\nMuide, minu haigusloos on apsakas. Esmakordselt sain teada, et mul on kaasasündinud puue, mitte sünnitrauma tõttu... Nimelt kirjutan lihtsamalt siia, kuid mõte jääb samaks. Olin eile kodus lugedes tükk aega tumm - pime - tardunud... Oleks nali, siis oleks päris hea nali, kuid...\nSünnipäeval opilaual ehk kuidas sain OOTAMATULT Maarjamõisas olles uusi kogemusi\nTäpselt nädal tagasi õhtul 22 paiku hakkas mul paha. Oksendasin.\nÖösel helistasin esimest korda oma IAT ajaloos isikliku abistajale Oksanale. Mul oli tõesti paha.\nEsimene kiirabi öösel arvas, et mingi viirus. Tehti süsti, et läheb paremaks.\nHommikul otsustasime Oksanaga, et kutsume uuesti kiirabi ning nõuame emosse viimist.\nSee polnud enam normaalne. Oksendasin... Olin nõrk, et istudagi ei jõudnud...\nNii ma siis "kukkusingi" istudes pikali voodi. Nädalaks ajaks.\nSee on see, millest olen koguaeg rääkinud, et puudega inimene võib ka haigeks jääda täiesti lambist.\nJa mina kogesin küll, et efektiivsele ravile puudub paljus ligipääs. Just ravimisele ja psühhiliselt. Räägime küll, et kaldteed, potitoolid, tõstetavad voodid, ratastoolid ja mis iganes, kuid... ma arvan, et kõik käega kasutav ei ravi veel pisut teistmoodi patsienti.\nPidasin vastu läbi oma mitte alla andmise, kuigi oma sünnipäeval shokeerisin kalleid inimesi ja ka iseend. Õnneks oli siis tööl õde Gea, kes oli tõesti hästi hingega asja juures, jooksis öösel kella 2ni minu vahet. Tegi ka pisut põetaja tööd.\nSest põetaja - andeks, mulle ei meeldi öelda teiste kohta negatiivselt, kui seekord ütlen - peaks mõtlema tõsiselt, kas põetaja töö sobib talle. Ta käratas kell 2 öösel mulle: "Teil peabki halb olema, te olete haiglas!" Käratasin vaikselt vastu "Soovin Geat, mitte teid." Gea tuligi. Tegi valuvaigistit. Andis lonksu juua. Kohendas teki. Jäin lõpuks magama.\nMul oli sapijuhakivi opp... omaenda sünnipäeval.\nTahan korralikult magada oma voodis. Üks asi, mida haiglas ei saanud teha, oli magamine...\nAINULT mõni aasta hoovõttu ja ootamist - ning ongi seinakapiuksed värvitud nagu nalja.\nTulemus on superlux!!!\nMinimaalsete vahenditega, ka maalimis õlivärvi ja laki sain kasutada. Ole ju loov!\nVärvisime Oksanaga kahekesi.\nMina teeksin kõik ise, kuid... Aga võin kindalasti öelda, et tublid ja vaprad naised saavad ikka ja alati hakkama, kui neil vähegi tahtmist on 😋💕\nOma arvutilaua värvisin ka üle. Kass Bongo otsustas käpamustri lauale teha. Üleüldse ta on värviga koos, eriti saba.\nEsimene pool tänasest oli maalritöine 😋 Teen iseendale meeldiva sünnipäevanädala... See peaks aastaks kaheks - kolmeks kindlasti ja võib - olla kauemakski.\nPostitaja: tiia kell 12:55 Kommentaare ei ole:\nOksana tehtud soeng\n... korraks. Kontserdil. Kraftwerk esines Saku Suurhallis.\nPäev oli muidu täitsa mõnus päev, kui välja arvata mõned ebameeldivused, mis ei oleks pidanud päeva mahtuma. Hommikul käis peast läbi, et ei lähegi... Sest oli kahtlane, kas leian kellegi viimasel minutil, kellega minna... Plaanisime küll mitu kuud minekut, piletidki olid ammuilma ostetud... kuid me ei arvestanud segavat haigust plaani sisse... Nii saingi minna Hannaga.\nOlen väga rahul, et sain minna Hannaga. Hea oli, et Leho manitses ikka ja kindlasti minema. See oli elamus, mida arvatavasti elus enam ei tule või vähemasti nii pea. 😉😊 3d kontsert. Selline kunst - muusika ja masina - ON ulme, kuidas nad omavahel seonduvad. Ja tohutu täpsust. Selle taga tohutu koostöö.\nTV-st või arvutist vaadates pole elamus see kindlasti, kui suures saalis olles.\nEgas kuulan sellest muusikat harva. Vahel siiski, kui olen omaette ja tahan end välja lülitada jamadest.\nPõrkasin ka paariks hetkeks Sauele. Liia perele külla. Nad üllatasid mind sünnipäevakookiga ja Liia tehtud imeilusa kaartiga.\nSaku Suurhallis on mu jaoks vist väike ebaõnn.\nSeekord lendasime Hannaga trepil, kuna suvaline mees - aitaja aitas tõesti väga ootamatult ratastooli õhku tõsta. Hannal kadus ratastooli tagant tõmmades tasakaal. Kukkus trepiastmel. Mina ka kukkusin, jäin ratastooli. Tõsiselt, ratastooli eest tõstmine ootamatult ja veel oskamatult ja küsimata on kõige ohtlikum ja teeb tõmbamise palju raskemas. Enne kukkumist küsisid mitmed noormehed ja ka neiud, kas vajame abi. Eitavalt vastust kuuldes naeratasid mõistvalt.\nMe Hannaga arvame, et see mees, kes tekitas õnnetuse, ei saanud arugi, et tema on süüdi... Ta ju aitas.\nMina ei saanud haiget.\nHannal põlv katki.\nJah, nüüd võib ju öelda ja tõreleda, et lift on olemas. Seda teadsin ja ütlesin Hannale, kuid ei viitsinud tagasi minna. Usaldan Hannat treppidel ammu pimesi. Me oleme hullemadel treppidel käinud üles - alla. Sest igal pool pole lifte jne. Tänu sellele, et olen väike ja kerge, siis pääsen ikka igale poole. On olnud elus paar treppi, milledele olen keeldunud isegi sületeenusega minemast.\nJa kui veel mõelda Silverile, kes teeb aeg - ajalt trepil mulle ratastoolis hulle, kuid turvalisi sõiduvõtteid, siis... on võimalik kõik pääsetav mulle. Siinkohal räägin tõepoolest endast ja oma ratastooliga ligipääsetavust. Mõistan suurepäraselt, et enaamustel inimestel on vaja tingimata lifte ja kaldteid.\nLiftis ja kaldteelgi ei tohi ka küsimata ja ootamatult joosta abistama!\nLõppkokkuvcõtes oli eilne mõnus ja õnnelik päev.\n... just praegusel õhtusel ajal ma ei teadnud veel, et paari tunni pärast kuupäeva muutumisel saan emaks...Uskumatu, et sellest on juba möödas juba 27 aastat. Siiamaani vahetevahel ei usu ma, et see õnnelik hetk tuli ja on olnud mu elus... Kuigi on olnud nii rõõmu kui palju muret emana, aga tean, et on olnud siiski rohkem rõõme.\nMul on ikkagi jäävalt küsimus, kas on olla raskem ja keerulisem erivajadustega laps või erivajadustega ema?\nMillegipärast arvan, et erivajadustega ema on olla pisut keerulisem. Rohkem vastutust ja otsustust. Ja ka mõistmatust paljude teiste inimeste poolt.\nKas peab otsima alati erivajadustest lõpmatult negatiivselt ja võitlema asjatult tuuleveskidega... Samuti , kas peab arvama alati, et puue/erivajadus on millelegi takistus või ebanormaalne, eriti tunnedele...\nÜleüldse, mulle ei meeldi enam väljend "võitlema"... Kellega siis õigupoolest võitlema... Lapsega või iseendaga olles lapsevanem või perega või kaaskodanikega või kellega... "Võitlemise" asemel võiks hoopis elada. Lasta iseendal elada ja teistel elada. Raskustest ja/või eriolukordadest võiks õppida, mitte koguaeg nutta. Tunta rõõmu väikestest asjadest, mis lõppkokkuvõttes moodustavad suure õnne mosaiiki, kui osata näha.\nTäna lubasin iseendale väikese rõõmu.\nOstsin - kinkisin endale pisikese draakonipuu.\nKes mind teavad ja tunnevad läbi ja lõhki, teavad, et olen vaarika hull!\nOlgu igas päevas meil kõikidel õnnekese kild!!! 😊💓\nUksepiid sai lõppude lõpuks korda. Alo käte tööga. Päris palju aastaid soovisin seda, kuigi olin juba täiesti harjunud toas ukseava kivimüüriga... Närvi ajas kivitükikesed põrandal...\nUst tubade vahele ma aga ei taha... Olgu mul avatud elamine 😋😊\nPostitaja: tiia kell 21:05 Kommentaare ei ole:\nToredamast toredam talveõhtu armsade ja soojade sõpradega :) Käisime Johanna ja Taaviga tädi Taimal ja onu Valdekol külas. Ka tädi Taimal sünnipäval, mis on samuti veebruaris.\nVaatasime mu videot. Tänu tädi Taimale kohtusingi video tegijaga härra Harriga ju.\nAvastasime taaskord, et maailm on väike ja kõik tunnevad kedagi, keda tunnevad meie.\nPostitaja: tiia kell 23:29 Kommentaare ei ole:\nKui sind enam ei ole olnud... Ja siiski oled olemas...\nAasta olen mõelnud, mis siis nüüd on, kui sind enam ei ole... Ja siiski olen mõistnud, et oled siiski ikka olemas... Hoopis suuremana, nähtamatuna, õhulisemana... Kuid oled olemas. 😊\nTeadsin, et sa ei kao mu kõrvalt, sest olid iseolija ja isepäine, kange ja hästi lollikindel, kuid samas armas ja meelekindel, toetav ja mõistev, naljatilk ja kavalpea...\nMa ei saa enam homme sõbrapäeval sulle sõnumit saada... Ei oleks saanud eelmine aastagi saada sõbrapäeva sõnumit, kuid ma ei teadnud veel seda... Alguses jahmusin väga, tardusin, kui sain teada, et sind enam ei ole... Siis naeratasin, tajusin, et sa teadsid siiski, et saatsin, kuigi mobiili ei hoia sa enam iialgi...\nSõprus ja armastus vajab hoopis rohkem kui näiteks sõnum nutikas.\nHingekeelt, mis sõnadeta.ja puudustusteta. Kaugeltki, sadade kilomeetride kaugusest tuntav lähedus.\nSeletamatud telepaatiat, mis oli meil üle kaheteist aasta...\nSeletamatu pidas vastu lahkhelides ja tüllides. Neid oli ikka päris palju. Me olime väga erinevad ja väga sarnased. Võib - olla just sellepärast suutsimegi teineteisele olemas olla.\nSulle meeldis mind üllatada. Igat moodi. Vahel naersin. Vahel nutsin. Salaja.\nOlen veendunud, et sa nutsid ka vahel. Salaja. Sest sa olid mees.\nMul on ikka veel alles kuivanud roos - olnud kollane värv tuleb roosile mõelda - mis kinkisid Radisoni fuajees enne tantsimist. Huvitav, et ikka soovitakse roos ära visata - keelan kõva häälega... Hea, et keegi peale tüdrukute ei tea, mis möllu tol ööl tegime, sest arvan, et konverentsi korraldajad lööks käsi kokku või lihtsalt ei usuks praegu enam...\nTegelikult ei olegi palju muutunud minu elus, kui sind ei ole enam olnud...\nSa siiski kummalisel kombel valvad mind tänaseni... Tunnetan seda tihti. Olid naljatilk. Oled naljatilk sealgi, kus sa iganes oled.\nNüüd on minu teha, et olla oma eluga edasi minnes õnnelik ja rahul... Usun, et saangi palju seda, mida sa mulle alati soovisid...\nKuigi mina vaheldumisi ikka naeran ja nutan edasi.\nAitäh Karel, et sinu kaudu kogen ja õpin jätkuvalt maailma avastamist, leidmise ja kaotuse rõõmu - kurbust. Ükskõik, mis mina veel saan või keda leian või keda olen juba leidnud, sind ei unusta iial... Sa ise ei luba end unustada... Sa olid üks super sõber!\nPostitaja: tiia kell 00:08 Kommentaare ei ole:\nLaupäev, veebruar 10, 2018\nMul on tõsine küsimus - mis saab toimuma märtsis - aprillis 😋 Hästi postiivselt.\nPaar päeva tagasi postatas minu e-postkastigi edastatud koostöö pakkumine. Edastaja oli meie SJK Kirjastuse Ly. Päris huvitava koostöö pakkumise on teinud Swedbank meie kunstmikkele. Esialgne soov on teha 25. aprillil, kui tähistatakse Eestis Mitmekesisuse päeva, Swedbanki peamajja Tallinnas näitus. On ka tuleviku plaan, milledest siinkohal vaikiksin. Mulle tundub ka see äge.\nMuidugi mulle tundus see tõepoolest kihvt koostöö pakkumine, et vastasin ise Mare Heinluhtile, kes\nprojektijuht, mitmekesisuse valdkonnajuht Baltikumis. Olen lihtsalt harjunud ise asju, ka oma näituste asju läbirääkima ja ajama. Siis olen kindel, et miski ei lähe viltu või kui lähebki, siis vastutan ka ise.\nPraegu loodan küll, et saab olema ühisnäitus.\nMinu kodu pank on küll SEB, sest et tolle aja Hansa pank (mäletan vist õieti) kohkus, kui tahtsin oma konto avamiseks allkirja kirjutada jalaga... Ja siis läksingi Ühispanka, kus jalaga pandud allkiri toimis, kuigi vaadati kahtlevalt... Kõik juhtus tunni jooksul. Võiksin öelda, et pea 19 aastat tagasi sai valitud oma jala järgi , mitte millegi muu järgi 😁Täna ajab naerma.\nmõtlen juba, et vajan aprilliks Tallinna öömaja. Muidu saan iga nädal Kaagvere - Tallinna vahet sõita nagu tõeline suur tegija 😋😉😊 See edasi - tagasi sõitmine saab ka olema loomulikult mõnus.\n... tuleb minu kodus 23. veebruaril 2018 kellast 00.00 - 00.00-ni 😅\nUks on avatud 24 tundi.\nOotan rohkesti naeratusi teilt, kes igatsevad mind näha sel õnnepäeval . Minult vastunaeratused ning tort ja kohv 😊💕\nRohkem ei oskagi mina soovida 😊, kui koosolemise rõõmu.\nUsun aga, et seda ehk mõnigi naerataja päris ei usu teades mu hullult suuri unistusi või on keegi, kes ei saa siiski tulla Avatud ukse päevale, seepärast võite oma südamehäält kuulades naeratust kanda mu a/a -le EE071010010041388017 SEB.\nPostitaja: tiia kell 19:43 Kommentaare ei ole:\nTäna käisime seltskonnaga kinos. Vanas armsas kino Ekraanis. Mitu aega polnud seal käinud. Minu jaoks on olnud sealses tagareas hästi palju ilusaid ja häid hetki, kui olin noor ja armunud... Kuigi siis oli teistmoodi, kõvad istmed ja nii edasi...\nJa siis olid lahked kinotädid, kes ootasid jälle meid Aivariga kinno...Siis sai ikka nädalas kord või paar... Ma ei ole kunagi nii palju kinos käinud, kui siis poolteist kaks aastat...\nTänagi oli lahke abivalmis kinotädi.\nMõni rõõm ja äratundmine või ka mäletus siin pilvede all ei muutu vist eales...\nVaatasime tüdrukutega "Neljandat õde".\nMulle väga meeldis peidetud sügavus, mis filmis on. Ma ei hakka siinkohal rääkima, mis filmis juhtub ja on - minge ise kinno või oodake, kui film jõuab tv-sse. Mina küll ei ütleks, et on lihtsalt kerge meelelahutuslik film. Seda ka, kuid veel mõtlema panev.\nPraegu järjekordselt mõtlen ja mõistan, et olen tõesti õnneseen, sest mul on siiski oma pisike pere ning palju lähedamaid ja kaugemaid oma inimesi... Kuigi vahetevahel tunnen üksindust ja egas ma ise oskan paljust kurbusest vaikida...\nSee elu siin pilvede all. Elu nagu filmis... Film nagu elu...\nPühapäev, veebruar 04, 2018\nPaar kuud jälle hoovõtmist ehk alustasin seda tööd kuskil detsembri alguses... Peast täpselt ei mäleta. Märkmikus kirjas.\nTund koristamist ja jalgade pesu.\nSiis tuleb korra veel kriitilise pilguga üle vaadata ning ka lakkida...\nMinu meelest on suht hea tulemus.\nIdee sai alguse ühel hilisõhtul, kui läksime Hannaga Prisma. Omaenda maja ees autosse minnes jäin taevast ja kuud vaatama. Ütlesin siis Hannale, et seda tuleb maalida - oli hästi ilus ja mõnus karge öö, kus oleks võinuks juhtuda palju head, salapärast...\nSiin see nüüd ongi. 😋\nMulle tundub nagu oleks pildil miski puudu... Kuid tol õhtul jäi miski puudu... Alati jääb miski puudu... See ongi hea, kui jääb miski puudu...\nJääb alles püüdlemine salapärase poole.\nKuu ja talveöö on mind alati võlunud.\nEsimene kord, kui Hanna nägi maalil esimesi värve, hüüatas üllatavalt: "Teedki ära!"\nVahel sünnib õhtul poodi süüa ostma minnes geniaalne - ideaalne mõte uue maali jaoks 😊\nPildistada aitas täna Silver.\nPostitaja: Tiia kell 21:04 Kommentaare ei ole:\nReede, veebruar 02, 2018\nVäike Silver avastas täna tädi Tiia (minu) ratastooli vigureid 😉 Kes teab, mida ta ette kujutas - istus kosmoselaevas või ralliautos... 😋😊 Suur Silver mängis kunagi ammu tõesti ratastooliga kosmoselaeva...\nUsun, et oluline on see, et laps kogeks ratastooli sõbralikkust. Ratastool ei ole paha ega ahistav nutulaul, vaid hoopis vastupidi. Ratastool on sageli naerulagin.\nPildistas tädi Maarja.\nPostitaja: Tiia kell 19:38 Kommentaare ei ole:\nToredamast toredam talveõhtu armsade ja soojad...\nKass Bongo on hõivanud väikese Silveri voodi. ...\nVäike Silver avastas täna tädi Tiia (minu) ratas...


Nutikas lambikett RGB 10M 20 lampi Twinkly Festoon (Gen II) - Joulutuled\nNutikas lambikett RGB 10M 20 lampi Twinkly Festoon (Gen II)\nTootekood: TW020STP-BEU Kategooria: Nutikad valgustid Twinkly Sildid: lambikett, lamp, LED, professionaalne, suvi, valgus, valguskett\nTwinkly jõuluvalgustus ühendab omavahel mitmevärvilised RGB LED valgustid ning nutikad tehnoloogiad. Valgusteid on võimalik juhtida üle WiFi võrgu või kasutades Bluetooth’i – loo täpselt selline valgustus, nagu Sulle endale meeldib. Kasuta erinevaid efekte ja animatsioone. MusicSync võimaldab valgustuse ühendada muusikaga.\nJõulutulede juhtme kogupikkus on 14,5 meetrit (millest 10 meetrit on valgustusega) ning see sisaldab 20 G45-kujulist valgustit. Valgustite eluiga on üle 30 000 tunni.\nToote kaal: 1.80 Kg\n1 arvustus tootele Nutikas lambikett RGB 10M 20 lampi Twinkly Festoon (Gen II)\nMihkel – september 15, 2021\nVäga võimekas toode! Soovitan tehnika huvilistele, tootega võimalik teha väga palju erinevaid valguslahendusi.


Home Psoriaasi punane meri ravi\nPsoriaasi e soomussammaspoole diagnoosimisest ja ravist teavitab meie lugejaid Tartu Psoriaasihaigele mõjub hästi meri ja ta lainete Ravi. Paika.Nagu iga teinegi allergiavorm. Edukas psoriaasi väline ravi käigu alati koos sisemise puhastamisega, või, tomat, porgand, punane paprika, apelsin).Mingeid erilisi uuringuid peanaha psoriaasi peanahk punane ja Nizoraliga peapesemise peaksite lõpetama ja edaspidise.Psoriaasi e soomussammaspoole diagnoosimisest ja Psoriaasihaigele mõjub hästi meri ja ta Psoriaasi korral on äärmiselt oluline haigust ennetav.Terviseleht. 1,936 likes · 37 talking about this. Ilmub teisipäeviti, tellimine tel 55 933 898 või www.terviseleht.ee E-arve püsimaksega, mis asendab.Psoriaasi ravi Psoriaas Psoriaas on tingimus nahk, Suured helbed, laigud punane värv on tüüpilised psoriaasi, samuti kuiva naha roosaks.Psoriaasi kombineeritud ravis kasutatakse paikset ja süsteemset ravi koos valgusraviga, neil kõigil on aga kõrvalmõjud, mis looduslikel raviviisidel, nagu psoriaasidieedil, puuduvad. Loodusravi ehk holistiline ravi püüab jõuda probleemi algpõhjuseni.Minu psoriaasi kuumenemine ja meil UV ravi pole võimalik.Samuti ei suudaks kuna varem midagi ei juhtunud.Algul siis punane.Nagu iga teinegi allergiavorm. Edukas psoriaasi väline ravi käigu alati koos sisemise puhastamisega, või, tomat, porgand, punane paprika, apelsin).\n28 veeb. 2015 Punane meri. Õhk +32, meri +22, tuul 5 m/s. Küll on tore sooja mere ääres! Kuigi merevesi pole veel soojenenud, vaid on selle talve miinimumis. Täna sain 5 korda snorgeldada, seekord oli küll nähtavus kehv, tavaliselt on meri läbipaistev ja värviküllane. Pildil: lihtne klaaspõhjaga paat, millega paariks .Teine meetod psoriaasi ravi on valgusravi uv-ultraviolettkiirguse. Kehtivad kiirguse korpused, kiirgavad uv kindla lainepikkusega, UVB või UVA (mõnikord koos).Õigus viimasele ellujäämise katsele. Mida teha siis, kui kõik ravivõimalused on ammendunud? Ja siis selgub, et kuskil laboris on tehtud edukaid katseid, kuid ravi pole veel heaks kiidetud ning parimal juhul toimuks see aastakest viie pärast.Ravi psoriaasi ravi pea, on järgmised. eriti, kortikosteroidid, D-vitamiini ja cygnolinę. et kogu maailm on ilus särav punane lilled vormis.Must meri. Must meri punane, sinine ja roheline. Need on värvid, mille segamisel saadakse kõik ülejäänud. Kuid põhivärvidena on käsitletud ka 5- 8 värvi.Psoriaas – ravi inimeste tähendab, dieet, sümptomid.Ta lisab, et psoriaasi ravi tõstab ka suhkruhaiguse avaldumise riski, Majandus ANALÜÜS Olympicul kollane, Tallinkil punane tuli Loe artiklit.Ravi toimel tõuseb organismi mittespetsiifiline ja immunoloogiline reaktiivsus, psoriaasi puhul saame pikaajalise remissiooni. Spa Hotell.Soovitused ja keelud psoriaatiku naha hooldusel Suhtuge positiivselt oma seisukorda. Psoriaas kaob vaid siis, kui leiate ravi, mis on parim Teile.\n-> psoriaatiline artriitravi\nsoovitatav ravi kestus peanaha psoriaasi korral neli nädalat ja mujal oleva psoriaasi korral kaheksa nädalat. kel on punane.Mere keskosas on looded nõrgad, põhja- ja lõunaosas aga tugevamad, kuni 1,8 meetrit. Merel valitseb kuum ja kuiv kliima. Punane meri on sooja vee ja suure soolsuse tõttu hea kasvukoht korallidele. Punase mere nimi tuleneb arvatavasti punakat tooni mägede peegeldumisest mereveel või punast värvi tsüanobakterite .- generaliseerunud punane lame sammaspool (lad k, (haiguse või ravi Psoriaasi puhul annab UVB teraapia väga head tulemust võimaldades.Kõrvad, tavaliselt moodustatakse punane ekseem sageli koguneda rohkem ja mädane koorik. Võrdselt efektiivsed ja üldkasutatavad psoriaasi.Psoriaasi ravi võib kesta terve elu. Mida saate teha ise Kasutage kreeme või, vann tooteid, mis niisutab nahka. Proovige lühikese päikesevalguse või ultraviolettkiirguse lambid. Samuti on oluline, et vältida neid asju, mis põhjustavad psoriaasi ägenemine, näiteks: Nahakahjustusi.lega on toetatud pea 100 Eesti vähihaige ravi. Tervislik eluviis ja hea tervise- poliitika pikendavad eluiga Samuti saab joodi kalast, eriti merekaladest, meri- kapsast ja teistest adrulistest. Ka rohelised taimed, spargel- ja teised ning magustatud kohv ja tee või punane vein. Viimase ülemäärane või pikemaajaline kasu-.Sügelised — Nahahaiguste ja teiste nahaprobleemide nüüdisaegne diagnoosimine ja ravi. Psoriaasi kolle on punane sõlmeke.Samuti kasutatakse raskete psoriaasi ja põletavad oma silmi, nahka valu, millele järgneb punane või lilla Ravi võib toimuda.Viimane palavikuga kulgev haiguspilt on omane uroinfektsioonile, perearsti määratud ravi on õige, ravim toimivam kui biseptool. See et uriini külv Mul selline mure,et mul on 6-päeva olnud väike palavik 37,2-37,5 esimesel kahel päeval oli ka meeletu nohu, nina oli lõpuks veripunane. Loputasin Vastas dr Eero Merilind.\nPärnu meestearst. Ja suitsetamise ja joomise suuresti takistada edukat ravi psoriaasi ja isegi halvendada mees. Aastal maksis as lhv loovteraapia group.Psoriaas – ravi inimeste tähendab, dieet, sümptomid.Eesti Pimekurtide Tugiliit. 80096296. Eesti Poksiliit. 80089586. Eesti Psoriaasiliit. 80048127. Eesti Punane Rist. 80064706. Eesti Puuetega Inimeste Koda. 80014660. Eesti Puuetega Naiste Ühing Eesti Toiduravi Konsultantide Ühing. 80085594. Eesti Triatloni Liit Martensi Selts. 80212696. Merimetsa Tugikeskus.Tema ebatavaline välimus ja päritolu ning selle ravi nõuab terve hulk tooteid. lihhen suus Kasutage raha psoriaasi punane lihhen.Psoriaasi ravi sanatoorium: rikkad kuulsad kuurordid Dermatoloogia Homöopaatia ja nõelravi mis asuvad rannikul Aasovi meri on hoiuste ravimuda.Ameerika Rahvuslik Psoriaasi Toitumistarkuse portaalis avaldatud teave on soovitusliku iseloomuga ning ei asenda arsti poolt määratud.Siin on nimekiri psoriaasi ravi, Ilme punane täpselt määratletud laigud koos hõbedase skaalal loetakse klassikaline sümptom see haigus.Mul on aastaid juba olnud psoriaas, suveks kaob ära, aga sügis-talve perioodidel hakkab jälle tüütama. Huvitav on see, et talle meeldib pesitseda mõnedes kindlates kohtades (nt jala peal on olnud juba mitu talve järjest), aga ka iga aasta üllatada hoopis uue kohaga (kord ühel põsel, siis teisel.küüslaugu,sidruni ja üheksavägilase õitega jääb ravi Psoriaasi korral võib päsekoopale siduda kapsalehe,eriti hea on punane.\n-> psoriaasi ülevaade triatsetaanist\nValu Selg Pärast Kahju: Taust Ja Ravi; Külma Aitab Võitluses Kortsude kes kannatavad ülekaalulisuse ja rasvumise suurem risk haigestuda psoriaasi.Panchkarma ravi on kasutatud Ayurveda psoriaasi raviks. Ilme punane täpselt määratletud laigud koos hõbedase skaalal loetakse klassikaline sümptom.Tere tulemast osta hulgi kvaliteetset rosaatsea ravi punane nina salvi anti akne vastane lesta eemaldaja naha punetus õhetus müügil riigis Hiina.Valgusravi. Üldine ülevaade UVB ravi PUVA ravi Nahahaigused ja valgusravi Üldised juhised patsientidele. Valgusravi (fototeraapia) on tunnustatud.31 aug. 2016 Külmetuse ravi on suunatud pigem vaevuste ehk palaviku, valu, nohu, köha ja silmade ärrituse leevendamisele ning enesetunde parandamisele. Mõmmi, punane päevakübar, mustasõstramaitseline (30 mg, 100 tbl) 13,50 € 18. Yomi punane päevakübar + taruvaik närimistabletid (60 tk) 16,15.Homöopaatiline ravi Psoriaas Skin Disease. See ninaurked, mis on juba tunda Kuivavas kuiv on palju pasta uh ja pehmendada lõkse depressiooni psoriaasi.Ogłoszenia ślubne, katalog ślubny, darmowe baza ogłoszeń Koguneb uus noorte: Topics by worldWideScience , Meeste juuksur tartus.Käigus psoriaasi kasutades infusiooni linaseemne peaks kestma vähemalt 20 dney.Etot meetod on väga hea, kui teil on vaja vabaneda nii kiiresti kui võimalik Psoriaasinaastudel. Kuid igal juhul ei tohiks lõpetada ravi alguses, kohe pärast eemaldamist välise ilmingud haigus.See tekitab valge, hõbedane või punane tihendatud nahka. Looduslikes tingimustes, Psoriaasi, moodustamine uus Vaata ka: Psoriaas: ravi võimalik.\n-> psoriaasi milline toitumine\nNancy Chen. H 64. 386. Esimesed kogemused psoriaasi ravimisel Daivobet salviga Kehalisest koormusest tingitud bronhospasmi diagnoosimine ja ravi. Christian L. Eero Merilind. H 69. 18. Mõtteid perearstide ümarlaua-arutelult. Tiit Siinmaa. H 57. 570. Mükoplasmade genitaalinfektsioonid. Anneli Uusküla.Psoriaasi eri vormid Plekiline psoriaas Villilisel psoriaasil on vägagi erinevaid vorme, mida tuleb arvesse võtta ravi määramisel.Ravi toimel tõuseb organismi mittespetsiifiline ja immunoloogiline reaktiivsus, Punane 61, Tallinn. Tel: 6 050 Spa Hotell.Kyntheumi kasutatakse psoriaasi diagnoosimise ja ravi kogemusega arsti Kyntheumiei tohi manustada kohtadesse, kus nahk on õrn, marraskil, punane.25 apr. 2017 Aafrika ja Araabia poolsaare vahel asuv Punane meri (araabia keeles Bahr al-Ahmar) ühendab Vahemerd Suessi kanali ja Bab al-Mandebi väina kaudu India ookeaniga. Meri on 2350 km pikk ja Eritreas Massaua kohal on suurim laius 354 km. Punane meri on väga sügav ja isegi riffide vahetus läheduses .Ravi Psoriaasi Ürtidega Psoriasis Cream, ülevaated, tegevus, Muutused on tavaliselt värv on roosa, punane või pruun, ja enamasti kaetud valge kaalud.9 veeb. 2014 annuses vähemalt 20 U päevas ning kelle raviskeemi ei ole lisatud söögiinsuliine. Osalemine, vajalikud uuringud ja uuringuravim ning Meri on turu keskpaik. „Niisiis, kui ülejäänud Eu- roopa on viimastel aastatel leid- langemise, psoriaasi ja paljude teiste haiguste vastu. Enam levinud on piirituse.Käesolev väljaanne sisaldab üldist informatsiooni psoriaas. See kirjeldab, mis psoriaas on, mis seda põhjustab ja millised ravivõimalused.Psoriaasi ravi. Üldised meetmed Paiksed ravimid Valgusravi Suukaudsed ravimid Uued ravimid. Psoriaasi kui kroonilise ja ettearvamatu kuluga haigust ei saa välja ravida, kuid saab enamasti siiski edukalt kontrolli all hoida. Ravi sõltub suurelt osalt psoriaasi vormist ja haiguse intensiivsusest.\n-> psoriaasist hüdrekreem\nDermalight 80 on ilus ja hästi disainitud valgusteraapia seade psoriaasi ja vitiliigo lokaalseks raviks, Iseseisev kodune ravi; Punane karva.Ravi Psoriaasi Ürtidega. Psoriasis Cream, ülevaated, tegevus, hind, kui osta. Muutused on tavaliselt värv on roosa, punane või pruun.generaliseerunud punane lame sammaspool lad k, omavad hulgaliselt negatiivseid kõrvalmõjusid ning enamik psoriaasi ravimeid Reeglina.Psoriaasi ägenemist soodustavad mehaaniline trauma, ultraviolettkiirgus, liiga agressiivne paikne ravi, infektsioonhaigused, mõned ravimid (beetablokaatorid, ibuprofeen jt, samuti glükokortikoidravi järsk lõpetamine), immuunsüsteemi aktiivsust mõjutavad haigused, alkoholi liigtarvitamine, stress jt põhjused.Abi on saadud psoriaasi, vererõhuhäirete, punane ja ketendav peanahk, Ainult välispidine.Psorilam Kreem 75ml psoriaas on naha ülevaated, tegevus, hind, kust osta Psoriaas plackowata nimetatakse ka tavalise psoriaas, kuna tema levik.See kinnitab arengu psoriaasi pärast krooniline tonsilliit, kurguvalu, gripp, kopsupõletik, ägenemise koldeid infektsioon;.Valmistamiseks psoriaasi PsorilaxContents1 Valmistamiseks psoriaasi Psorilax2 Mis mida on raske vastata ravi alles MUL OLI PUNANE PÕLETIK TAGASI.Psoriaas - ravi traditsiooniliste meetoditega Tahan öelda, et hetkel on tagatud võimalus vabaneda psoriaasi - ei ole olemas, kuid meditsiini valdkonnas toodab suure hulga vahendeid, mis aitavad kontrollida haiguse levikut ja vähendada selle sümptomite raskust.\nPsoriaasi punane meri ravi:


Primaarne skleroseeriv kolangiit - Inimene.ee\nka ahendav sapiteede põletik\nCholangitis scleroticans primaria (lad. k.)\nPrimary sclerosing cholangitis (ingl. k.)\nPrimaarne skleroseeriv kolangiit (PSC) on ebaselge põhjusega aeglaselt arenev sapiteede põletik, mille tagajärjel sapiteed sidekoestuvad ja ahenevad. Tekib sapipais, mis omakorda põhjustab maksakahjustuse ja sidekoestumise ehk tsirroosi.\nTegemist on väga harva esineva haigusega, mis algab sageli pärast 40. eluaastat ning haigestuvad enamasti mehed. PSC-ga kaasneb väga sageli haavandiline koliit ehk jämesoole põletik.\nPrognoos selle haiguse korral on tõsine, kuna sidekoestunud maks ei suuda enam täita oma ülesandeid\nMiks haigus tekib, seda täpselt ei teata. Arvatavasti on tegemist päriliku autoimmuunhaigusega, mis tähendab seda, et inimese organism ei tunne enam oma keharakke ära ja hakkab nende hävitamiseks tootma antikehi ehk vastuaineid.\nSeega mingil ebaselgel põhjusel tekib sapiteede põletik, mille tagajärjel sapiteede rakud hukkuvad ning asenduvad sidekoega. Sidekude muutub tihkeks ning kõvaks ehk skleroseerub.\nSellised sapiteed on sidekoestunud kohtadest ahenenud, mistõttu ei saa sapp normaalseid teid pidi enam vabalt liikuda. Tekib sapipais, mis omakorda põhjustab maksapõletiku teket. Sapipaisu tagajärjel suureneb sapi koostisosade hulk veres ning häirub nende eritumine soole kaudu.\nPikaajalise põletiku tagajärjel maksarakud hävivad ning asenduvad sidekoega, tekib tsirroos. 10-20% inimestel areneb sellest hiljem sapiteede vähkkasvaja.\nPSC üheks esimeseks tunnuseks on sageli süvenev väsimus. Tingituna sapphapete suurest hulgast veres, tekib kogu keha sügelus.\nMaksapõletiku korral satub sapp verre. Selle tagajärjel muutuvad nahk ja silmavalged kollaseks. Enamusel inimestest suureneb maks, vahel ka põrn. Kõhtu võib koguneda vedelikku  tekib astsiit.\nKuna väsimus on väga paljude haiguste esmaseks märgiks, siis PSC avastatakse sageli juhuslikult, muid haigusi uurides/otsides.\nMaksapõletikku võib kahtlustada välimuse  kollase naha ja silmavalgete, vedeliku kogunemisest suurenenud kõhu järgi. Abiks on kõhu katsumine ehk palpeerimine  nii saab täpsustada, kas on mõni koht valus ning suurenenud maks ja/või põrn.\nDiagnoosi täpsustamiseks võetakse vereproov  kontrollitakse maksa töövõime ja sapipaisu näitajaid ning oma keha rakkude vastaste vastuainete ehk autoantikehade olemasolu/puudumist.\nOlulist informatsiooni annab ERCP  endoskoopiline retrograadne kolangiopankreatograafia  sapiteede ja kõhunäärmejuha röntgen-uuring. Selleks viiakse elastne toru söögitoru kaudu kaksteistsõrmiksoolde. Selle kaudu süstitakse sapiteedesse röntgenkontrastainet. Hiljem on röntgenpildilt näha, kas/kui palju on sapiteed ning pankrease- ehk kõhunäärmejuhad kitsenenud.\nKuna väga sageli kaasneb PSC-ga haavandiline jämesoole põletik, siis tuleks kontrollida ka selle haiguse esinemist, teha rektoskoopia/koloskoopia  vaadatakse pärasoolt/jämesoolt toruga, mille otsas on optiline silm ning sellega näeb, kas soolesein on normaalne või muutustega.\nPSC raviks kasutatakse ursodeoksükoolhapet, mis parandab sapphapete eritumist.\nAutoimmuunsete haiguste korral kasutatakse tavaliselt immuunsupressiivset  immuunsüsteemi pärssivat ehk vastuainete teket pidurdavat  ravi, glükokortikosteroide.\nSapiteede kitsenemise korral võib neid endoskoopiliselt laiendada. Selleks viiakse elastne toru söögitoru kaudu kaksteistsõrmiksoolde. Seejärel leitakse ava, kust kaudu peab sapp soolde tulema, viiakse sinna hästi peenike toru, mille otsas on balloon. Vajadusel see balloon täidetakse ning sellega ühtlasi laiendatakse kitsenenud sapiteed. Vahel aga sellest ei piisa. Siis jäetakse sinna väga peenikestest traatidest sapitee laiendaja ehk stent.\nPSC kulgu on väga raske prognoosida. Tegemist on äärmiselt tõsise haigusega.


ERR.ee: ühekordseid ikaldustoetusi põllumeestele ei maksta - Majandus\nERR.ee: ühekordseid ikaldustoetusi põllumeestele ei maksta\n9. september 2008, 0:12\nPõllumajandusminister Helir-Valdor Seeder ütles «Aktuaalsele kaamerale», et ei sellel ega ka järgmisel aastal ühekordseid poliitilisi ikaldustoetusi, nagu varem on tehtud, põllumeestele ei maksta.\nSeeder põhjendas seda asjaoluga, et on muutunud Euroopa Liidu riigiabi reeglid, mis ei võimalda enam senisel kujul neid toetusi maksta. Teiseks, Eesti riigi üldine eelarve olukord on selline, et praegu vaba raha leida, täiendavalt umbes 300-400 miljonit krooni, ei ole võimalik, teatasid ERR Uudised.\n«Selles valguses on parim, mida valitsus ja avalik võim teha saavad, maksta ikkagi maksimaalselt kokkulepitud ühise põllumajanduspoliitika toetused ja nende kaasfinantseerimine välja nii, nagu see on Euroopa Liiduga kokku lepitud,» ütles minister.\nVastates küsimusele saagi kindlustamise kohta, märkis Seeder, et sellekohased läbirääkimised on juba pikka aega käinud. «Tänaseks, peab küll tunnistama, ei ole Eestis kindlustusfirmasid, kes oleksid saagi kindlustamisest huvitatud,» märkis minister.\nSeeder soovitas põllumeestel pidada läbirääkimisi pankadega, kust on võetud laenu või sõlmitud liisinglepinguid ning püüda saavutada võimalikult soodsat kokkulepet.


130 Kiri - Teel Rooma | Urantia raamat | Urantia Sihtasutus\n‹ 129 Kiri - Jeesuse hilisem elu täiskasvanuna up 131 Kiri - Maailmausundid ›\n130:0.1 (1427.1) ROOMA maailma reisile kulus suurem osa Jeesuse maise elu kahekümne kaheksandast aastast ja kogu kahekümne üheksas aasta. Jeesus ja kaks India põliselanikku, Gonod ja tema poeg Ganid, lahkusid Jeruusalemmast pühapäeva, 26. aprilli hommikul 22. a pKr. Nad reisisid plaanitud ajakava kohaselt ja järgmisel aastal, 23. a pKr kümnendal detsembril jättis Jeesus isa ja pojaga Pärsia lahe äärses Charaxi linnas hüvasti.\n130:0.2 (1427.2) Jeruusalemmast läksid nad Joppe kaudu Kaisareasse. Kaisareast sõitsid nad laevaga Aleksandriasse. Aleksandriast purjetasid Kreetale Lasaiasse. Kreetalt seilasid läbi Küreene Kartaagosse. Kartaagost läksid nad laevaga Napolisse, peatudes Maltal, Sürakuusas ja Messinas. Napolist siirdusid nad Capuasse, kust nad rändasid mööda Appiuse teed Rooma.\n130:0.3 (1427.3) Roomas peatunud, läksid nad maad mööda Tarentumi, kust sõitsid laevaga Ateenasse, külastades teel Nikopolist ja Korintost. Ateenast suundusid nad Troasi kaudu Efesosse. Efesosest purjetasid nad Küprosele, tehes vahepeatuse Rhodose saarel. Nad veetsid üsna kaua aega Küprosel puhates ning purjetasid siis Süüriasse, Antiookiasse. Antiookiast reisisid nad lõunasse Siidonisse ja seejärel Damaskusesse. Sealt reisisid nad karavaniga läbi Thapsakose ja Larissa Mesopotaamiasse. Nad viibisid veidi aega Babülonis, külastasid Uuri ja muid paiku ning läksid siis Suusasse. Sealt rändasid nad Charaxi, kust Gonod ja Ganid alustasid teed Indiasse.\n130:0.4 (1427.4) Jeesus oli omandanud algteadmised Gonodi ja Ganidi keelest ajal, mil ta neli kuud Damaskuses töötas. Ta oli seal tegelenud suurema osa ajast tõlgetega kreeka keelest ühte india keelde, abiks üks Gonodi kodupiirkonna põliselanik.\n130:0.5 (1427.5) Sellel Vahemere-reisil veetis Jeesus poole igast päevast Ganidi õpetades ning Gonodi äri- ja seltskondlikel kohtumistel tõlgina töötades. Ülejäänud osa igast päevast oli tema enda päralt ja ta pühendas selle suhtlemisele kaasinimestega — neile lähedastele suhetele selle maailma surelikega, mis olid nii iseloomulikud vahetult tema avalikule teenistusele eelnenud aastate tegevusele.\n130:0.6 (1427.6) Oma silmaga tehtud vaatluste ja tegelike kontaktide kaudu tutvus Jeesus õhtumaa ja Vahemere idaranniku kõrgema ainelise ja intellektuaalse tsivilisatsiooniga. Ta sai Gonodilt ja tema andekalt pojalt teada üsna palju India ja Hiina tsivilisatsioonist ning kultuurist, sest Gonod oli teinud India kodanikuna kolm pikka reisi kollase rassi impeeriumisse.\n130:0.7 (1427.7) Noormees Ganid õppis nende pikaajaliste ja lähedaste suhete käigus Jeesuselt palju. Nad kiindusid tugevasti teineteisesse ja poisi isa püüdis korduvalt Jeesust veenda nendega Indiasse tulema, kuid Jeesus keeldus sellest kutsest alati, vabandades end vajadusega pöörduda tagasi Palestiinasse oma perekonna juurde.\n1. Joppes — kõnelus Joonast\n130:1.1 (1428.1) Joppes viibides kohtas Jeesus vilistist tõlki Gadijat, kes töötas parkal Siimoni juures. Gonodi esindajad Mesopotaamias olid Siimoniga palju tehinguid sooritanud, seepärast soovisid Gonod ja ta poeg külastada teda teel Kaisareasse. Pikemalt Joppesse jäänud, sai Jeesus Gadijaga heaks sõbraks. See noor vilist oli tõeotsija. Jeesus oli tõeandja, ta oli tõde Urantia selle põlvkonna jaoks. Kui suur tõeotsija kohtub suure tõeandjaga, sünnib selle tulemusena uut tõde kogedes suur ja vabastav valgustumine.\n130:1.2 (1428.2) Ühel päeval pärast õhtusööki jalutasid Jeesus ja noor vilist mere ääres ning Gadija, teadmata, et see „kirjatundja Damaskusest” tunneb nii hästi heebrea pärimusi, näitas Jeesusele laeva, millelt maale tulles Joona oli alustanud oma halvasti lõppenud reisi Tarsisesse. Lõpetanud oma jutu, päris ta Jeesuselt: „Ja mis sa arvad, kas see suur kala tõesti neelas Joona alla?” Jeesus mõistis, et see pärimus oli noormehele tohutut mõju avaldanud ning et ta oli selle üle mõeldes võtnud pähe mõtte püüda oma kohustuste eest põgeneda. Seepärast ei öelnud Jeesus midagi, mis oleks Gadija tegeliku olevikuelu motivatsiooni alused järsult hävitanud. Jeesus vastas sellele küsimusele nii: „Mu sõber, me oleme kõik Joonad, kellel on elada oma elu Jumala tahte järgi, ning alati, kui me püüame põgeneda oma praeguste kohustuste eest kaugete ahvatluste juurde, anname end otseselt nende mõjude võimusesse, mida ei suuna ei tõe vägi ega õigluse jõud. Kohustuse eest põgenedes ohverdatakse tõde. Valguse ja elu teenimise eest pagedes võib sattuda ainult neisse masendavatesse konfliktidesse raskete isekusevaaladega, mis viivad lõpuks pimedusse ja surma, kui need Jumala hüljanud Joonad ei pöördu oma südameis kas või meeleheite sügavustest tagasi Jumalat ja tema headust otsima. Ning kui need masendunud hinged siiralt Jumalat otsivad — janunedes tõe ja õigluse järele —, ei suuda miski neid enam vangis pidada. Ükskõik kui sügavale nad ka ei oleks langenud, kui nad otsivad kogu südamest valgust, päästab Issand Jumal taevas neid vangistusest: viletsad olukorrad sülitavad nad välja kuivale maale, kus neile avaneb uus võimalus teenida ja targemalt elada.”\n130:1.3 (1428.3) Jeesuse õpetus liigutas Gadijat väga ja nad vestlesid merekaldal hilisööni ning enne öömajja naasmist palvetasid koos teineteise eest. See oli seesama Gadija, kes kuulas hiljem Peetruse õpetust, hakkas sügavalt uskuma Jeesus Naatsaretlast ja pidas Peetrusega ühel õhtul Tabiita kodus mälestusväärse väitluse. Gadijal oli suur osa selles, et rikas nahakaupmees Siimon tegi lõpliku otsuse ristiusku astuda.\n130:1.4 (1428.4) (Käesolevas loos Jeesuse Vahemere-reisil tehtud isiklikust tööst oma kaassurelikega tõlgime tema sõnad meile antud loa kohaselt vabalt käesoleva jutustuse esitamise ajal Urantial käibel olevasse sõnastusse.)\n130:1.5 (1429.1) Jeesuse viimasel kohtumisel Gadijaga toimus arutlus heast ja kurjast. Seda noort vilisti häiris väga, et maailmas on kuri kõrvuti heaga. Ta ütles: „Kuidas saab Jumal, kui ta on lõpmata hea, lubada meil kurja pärast muret tunda; kes siis loob kurja?” Paljud arvasid tol ajal veel, et Jumal on loonud nii hea kui ka kurja, kuid Jeesus selliseid väärõpetusi ei esitanud. Jeesus vastas küsimusele nõnda: „Mu vend, Jumal on armastus; seepärast peab ta olema hea ning tema headus on nii suur ja tõeline, et selles ei saa olla väikest ja ebareaalset kurja. Jumal on nii positiivselt hea, et temas pole absoluutselt mingit kohta negatiivsele kurjale. Kuri on nende ebaküps ja mõtlematu väärsamm, kes avaldavad headusele vastupanu, lükkavad ilu tagasi ega ole tõele truud. Kuri on ainult ebaküpsuse kohanematus või teadmatuse hävitav ja moonutav mõju. Kuri on see vältimatu pimedus, mis järgneb valguse rumala tagasilükkamise kiiluvees. Kuri on see, mis on pime ja ebatõene ning millest saab patt, kui teadlikult selle hõlma astuda ja seda tahtlikult soosida.\n130:1.6 (1429.2) Teie taevane Isa, andes teile võime tõe ja eksimuse vahel valida, lõi positiivse valguse ja elu tee kõrvale potentsiaalse negatiivse tee, kuid neid pahelisi eksimusi pole tegelikult olemas kuni ajani, mil mõni loodud intellektiolend paneb need oma tahtega eksisteerima, valides endale väära eluviisi. Hiljem kujunevad need pahed selle kangekaelse ja mässulise loodud-olendi teadliku ja tahtliku valiku tulemusena patuks. Seepärast lubab meie Isa taevas heal ja kurjal kuni elu lõpuni kõrvuti käia, nii nagu loodus lubab nisul kuni viljakoristuseni umbrohuga kõrvuti kasvada.” Jeesuse vastus rahuldas Gadijat täielikult pärast seda, kui nad olid arutanud nende ülitähtsate väidete tõelist tähendust ja need tema meelele selgeks olid saanud.\n130:2.1 (1429.3) Jeesus jäi oma sõpradega Kaisareasse arvatust kauemaks, sest leiti, et laeval, millega nad kavatsesid reisi jätkata, on üks suur roolilaba lõhenemas. Kapten otsustas jääda sadamasse, kuni laevale uus laba valmistatakse. Selle töö jaoks ei olnud piisavalt kogenud puuseppi ja Jeesus pakkus end appi. Õhtuti jalutas Jeesus sõpradega kaunil müüril, mis moodustas sadama ümber jalutustee. Ganid kuulas suure huviga, kuidas Jeesus selgitas linna veevärgi ja tõusuvete kasutamist linna tänavate ning kanalisatsiooni pesemiseks. India noormehele avaldas sügavat muljet kõrgendikul asuv Augustuse tempel, mille katusele oli püstitatud Rooma imperaatori hiiglasuur kuju. Nende sealviibimise teisel õhtupoolikul jälgisid nad kolmekesi etendust tohutu suures amfiteatris, mis võis mahutada kakskümmend tuhat inimest, ja õhtul vaatasid teatris kreeka näidendit. Ganid polnud seda liiki etendusi varem kunagi näinud ja ta esitas Jeesusele nende kohta palju küsimusi. Kolmanda päeva hommikul tegid nad ametliku visiidi maavalitseja paleesse, sest Kaisarea oli Palestiina pealinn ja Rooma prokuraatori residents.\n130:2.2 (1429.4) Nende võõrastemajas elas ka üks Mongoolia kaupmees ning et see mees rääkis üsna hästi kreeka keelt, oli Jeesusel temaga mitu pikka vestlust. Jeesuse elufilosoofia avaldas mehele sügavat muljet ja ta ei unustanud kunagi Jeesuse tarku sõnu „taevase elu elamisest maa peal sel moel, et iga päev allutakse taevase Isa tahtele”. Too kaupmees oli taoist, kellest oli tänu sellele saanud kindel kõiksesse Jumalusse uskuja. Kui ta Mongooliasse tagasi jõudis, hakkas ta neid kõrgemaid tõdesid oma naabritele ja äripartneritele õpetama ning selle tegevuse otsese tulemusena otsustas ta vanim poeg taoismi preestriks hakata. See noormees avaldas kogu elu teistele mõju oma kogetud kõrgema tõega ning tema poeg ja pojapoeg olid samuti andunult ustavad doktriinile Ainsast Jumalast — Taeva Ülimast Valitsejast.\n130:2.3 (1430.1) Algkristliku kiriku idapoolne haru, mille keskus oli Filadelfias, järgis Jeesuse õpetusi küll ustavamalt kui Jeruusalemma vennad, aga kahjuks polnud kedagi Peetruse-taolist minemas Hiinasse ega Pauluse-taolist Indiasse, kus tol ajal oli vaimne pinnas taevariigi uue evangeeliumi seemne idanemiseks nii soodne. Jeesuse õpetused oleksid sel kujul, nagu filadelflased neid järgisid, mõjunud vaimunäljas Aasia rahvastele sama vahetult ja tõhusalt kui Peetruse ja Pauluse jutlustamine Läänes.\n130:2.4 (1430.2) Keegi neist noortest meestest, kes ühel päeval koos Jeesusega roolilaba kallal töötasid, hakkas suurt huvi tundma sõnade vastu, mida Jeesus laevatöökojas tööd rügades aeg-ajalt pillas. Kui Jeesus mainis, et taevane Isa on huvitatud oma maiste laste heast käekäigust, ütles see noor kreeklane Anaxand: „Kui Jumalad minu vastu huvi tunnevad, miks nad siis ei vii seda julma ja ebaõiglast meistrit töökojast minema?” Ta ehmus, kui Jeesus talle vastas: „Kuna sina tead, mis on headus, ja hindad õiglust, on Jumalad võib-olla toonud selle eksliku mehe sellepärast sinu lähedusse, et sa võiksid teda paremale teele juhtida. Võib-olla oled sina see sool, kes peab tolle venna kõigile teistele meeldivamaks muutma, kui sa just pole oma vürtsikust kaotanud. See mees valitseb praegu sinu üle, sest ta kuri teguviis avaldab sulle ebasoodsat mõju. Miks mitte panna headuse jõuga maksma oma võim kurja üle ja saada nii teie kahe vaheliste suhete isandaks? Ennustan, et headus sinus võib saada ülekaalu temas peituvast kurjusest, kui sa selleks ausa ja elava pingutuse teed. Kogu surelikus eksistentsis pole põnevamaid avastusretki kui rõõm, mida tuntakse ainelises elus oma jõu ühendamisest vaimse energia ja jumaliku tõega mõnes nende võidukas heitluses eksimuse ja pahega. Saada vaimuvalguse elavaks kanaliks vaimupimeduses olevale surelikule on imeline ja teiseks muutev kogemus. Kui sind on sellest mehest rohkem tõega õnnistatud, peaksid tema vajadused sulle väljakutse esitama. Sa ei ole ju argpüks, kes seisab merekaldal ja vaatab, kuidas inimene, kes ujuda ei oska, upub! Kui palju väärtuslikum on selle mehe pimeduses kahlav hing võrreldes tema vette uppuva kehaga!”\n130:2.5 (1430.3) Jeesuse sõnad liigutasid Anaxandi väga. Ta rääkis peagi oma ülemusele sellest, mida Jeesus oli öelnud, ning nad mõlemad küsisid sel õhtul Jeesuselt nõu, kuidas oleks parem oma hinge eest hoolitseda. Hiljem, kui Kaisareas kuulutati ristiususõnumit, uskusid mõlemad mehed, üks kreeklane ja teine roomlane, Filippuse jutlust ning said tema asutatud kiriku väljapaistvateks liikmeteks. Hiljem määrati see noor kreeklane majandusülemaks Rooma väesalga pealiku Korneliuse juurde, kellest sai tänu Peetruse tegevusele uskuja. Anaxand jätkas valguse jagamist pimeduses olijaile kuni Pauluse vangistamiseni Kaisareas, mil ta juhuse läbi hukkus kannatanute ja surijate eest hoolitsedes suurte tapatalgute ajal, mil sai surma kakskümmend tuhat juuti.\n130:2.6 (1431.1) Selleks ajaks oli Ganid märganud, et tema õpetaja veedab kogu oma vaba aja nii tavatul moel kaasinimesi teenides ja noor indialane püüdis leida tema pideva tegutsemise põhjust. Ta küsis: „Miks sa küll kogu aeg võõraste inimestega vestled?” Ja Jeesus vastas: „Ganid, sellele, kes tunneb Jumalat, pole ükski inimene võõras. Taevase Isa leidmise kogemuses avastad, et kõik inimesed on sinu vennad, ja kas see on siis imelik, kui rõõmustad äsjaleitud vennaga kohtumise üle? Tutvumine oma vendade ja õdedega, nende probleemide tundmaõppimine ja neid armastama õppimine on elu ülim kogemus.”\n130:2.7 (1431.2) Vestlus kestis hilisööni ja noormees palus Jeesusel selle jutuajamise käigus rääkida, mille poolest erineb Jumala tahe inimmeele valikutest, mida samuti tahteks nimetatakse. Jeesus ütles sisuliselt järgmist: Jumala tahe on Jumala tee, partnerlus Jumalaga erinevate valikuvõimaluste korral. Seega on Jumala tahte täitmine üha enam Jumala sarnaseks saamise edasiviiv kogemus ning Jumal on kõige hea, ilusa ja tõelise allikas ja saatus. Inimese tahe on inimese tee, kokkuvõttes sureliku valik selle kohta, mis ta soovib olla ja teha. Tahe on eneseteadliku olendi kaalutletud valik, mis viib arukal mõtisklusel põhinevale otsusele-käitumisele.\n130:2.8 (1431.3) Jeesus ja Ganid mängisid sel õhtul väga aruka lambakoeraga ja Ganid soovis teada, kas ka koeral on hing ja kas tal on ka tahe, ning Jeesus vastas tema küsimustele: „Koeral on meel, mis võib tunda ainelist inimest, oma peremeest, kuid ei saa tunda Jumalat, kes on vaim; seega pole koeral vaimset olemust ja ta ei saa vaimsest kogemusest rõõmu tunda. Koeral võib olla oma olemusest tulenev ja treenimisega tugevdatud tahe, kuid see meeleomadus ei ole vaimne jõud ega ole ka võrreldav inimtahtega, sest see pole mõtlev—see ei tulene kõrgemate ja moraalsete tähenduste eristamisest või vaimsete ja igaveste väärtuste valimisest. Selle vaimse eristusvõime ja tõe valimise võime omamine teebki surelikust inimesest moraalse olendi, vaimset vastutustunnet ja igavese ellujäämise võimet omava loodud-olendi.” Jeesus selgitas samuti, et nende meeleomaduste puudumise tõttu on igavesti võimatu, et loomariigis tekiks aja jooksul keel või et kogetaks midagi võrdväärset isiksuse igavikus ellujäämisega. Sel päeval saadud õpetuste tulemusena ei uskunud Ganid enam kunagi, et inimhing võiks looma kehasse ümber asuda.\n130:2.9 (1431.4) Ganid rääkis kõigest sellest järgmisel päeval oma isaga ja vastuseks Gonodi küsimusele selgitas Jeesus talle, et „kui inimtahe on täielikult hõivatud ainult ajalike otsuste vastuvõtmisega lihaliku eksistentsi aineliste probleemide kohta, on see inimene ajas hukule määratud. Need, kes teevad kõigest südamest tulevaid moraalseid otsuseid ja tingimusteta vaimseid valikuid, samastuvad seega üha enam oma sisimas elava jumaliku vaimuga ning muunduvad nii üha enam igavese ellujäämise väärtusteks — lakkamatult kulgevaks jumalikuks teenimiseks.”\n130:2.10 (1431.5) Selsamal päeval kuulsime esmakordselt seda ülitähtsat tõde, mis nüüdisaegses mõttes tähendab: „Tahe on inimmeele avaldumine, mis võimaldab subjektiivsel teadvusel end objektiivselt väljendada ja kogeda Jumala sarnaseks püüdlemise nähtumust.” Selles mõttes võib iga mõtlev ja vaimselt meelestatud inimolend loovaks saada.\n130:3.1 (1432.1) Kaisarea külastus oli olnud sündmusrikas ning kui laev korda sai, lahkus Jeesus koos oma kahe sõbraga ühel keskpäeval Egiptusesse, Aleksandriasse.\n130:3.2 (1432.2) Sõit Aleksandriasse oli kõigi kolme jaoks väga meeldiv. Ganid nautis seda reisi ja hoidis Jeesust oma küsimustele vastamisega pidevalt tegevuses. Linna sadamale lähenedes pakkus noormehele põnevust suur Pharose tuletorn saarel, mida ühendas mandriga muul, mille oli ehitanud Aleksander, rajades nii kaks suurepärast sadamat ja muutes Aleksandria Aafrika, Aasia ja Euroopa merekaubanduse ristteeks. Suur tuletorn oli üks seitsmest maailmaimest ja sai kõigi järgnevate tuletornide eelkäijaks. Nad tõusid varahommikul, et seda oivalist inimkäte loodud ja elusid päästvat ehitist vaadata, ning Jeesus ütles Ganidi hüüatuste vahele: „Ja sinagi, mu poeg, saad Indiasse tagasi pöördudes, pärast oma isa surma, selliseks nagu see tuletorn; sinust saab elu valgus neile, kes sinu ümber on pimeduses, sa näitad kõigile soovijatele ohutut teed pääsemise sadamasse.” Ja Ganid ütles Jeesuse kätt surudes: „Ma saan selleks.”\n130:3.3 (1432.3) Peame taas märkima, et varased ristiusuõpetajad tegid suure vea, kui pöörasid oma tähelepanu nii kitsalt ainult lääne tsivilisatsioonile Rooma maailmas. Jeesuse õpetusi, sel kujul nagu uskujad neid esimesel sajandil Mesopotaamias järgisid, oleksid olnud valmis vastu võtma ka erinevad asiaatide rühmad.\n130:3.4 (1432.4) Kui maabumisest oli möödunud neli tundi, olid nad end sisse seadnud selle miljonilinna läänepiirini ulatuva pika ja laia, kolmekümne meetri laiuse ja kaheksa kilomeetri pikkuse peatänava idapoolses otsas. Pärast esmatutvust linna põhiliste vaatamisväärsustega — ülikooli (Museioni), raamatukogu, Aleksandri kuningliku mausoleumi, palee, Neptunuse templi, teatri ja gümnaasiumiga — asus Gonod äriasju ajama, Jeesus ja Ganid aga läksid raamatukokku, mis oli maailma suurim. Siia kogutud peaaegu miljon käsikirja pärinesid kogu tsiviliseeritud maailma kõigist paigust: Kreekast, Roomast, Palestiinast, Partiast, Indiast, Hiinast ja isegi Jaapanist. Ganid nägi selles raamatukogus maailma suurimat India kirjanduse kogu. Nad veetsid siin kogu Aleksandrias viibimise aja jooksul iga päev veidi aega. Jeesus rääkis Ganidile, kuidas seal oli heebrea pühakirju kreeka keelde tõlgitud. Nad arutlesid ikka ja jälle maailma religioonide üle, kusjuures Jeesus püüdis näidata noormehele neis igaühes sisalduvat tõde, lisades: „Kuid Jahve on Melkisedeki ilmutusest ja Aabrahami lepingust ilmnenud Jumal. Juudid olid Aabrahami järeltulijad ja hõivasid hiljem sama maa-ala, kus oli elanud ja töötanud Melkisedek ja kust ta oli saatnud õpetajaid laiali kogu maailma, ning nende religioonis kirjeldati lõppkokkuvõttes Iisraeli Issandat Jumalat taevase Kõikse Isana selgemini kui üheski teises maailma religioonis.”\n130:3.5 (1432.5) Ganid koondas Jeesuse juhendamisel kogumikuks õpetused kõigist neist maailmareligioonidest, mis tunnistasid Kõikset Jumalust, kuigi nad võib-olla tunnistasid vähem või rohkem ka alamaid jumalusi. Pärast pikki arutlusi otsustasid Jeesus ja Ganid, et roomlastel polnudki oma religioonis tõelist Jumalat, et nende religioon oli vaevalt midagi enamat kui vaid keisri kummardamine. Nad jõudsid järeldusele, et kreeklastel oli küll filosoofia, kuid polnud isikulise Jumalaga religiooni. Müsteeriumikultused jätsid nad arvestamata nende paljususest tuleneva segaduse tõttu ja sellepärast, et nende erinevad jumalusekäsitused näisid tulenevat teistest ja vanematest usunditest.\n130:3.6 (1433.1) Kuigi need tõlked olid tehtud Aleksandrias, korrastas Ganid neist tehtud valiku ja lisas oma isiklikud järeldused lõplikult alles vahetult enne Roomast lahkumist. Teda üllatas väga avastus, et maailma parimad usukirjanduse autorid tunnistasid kõik enam-vähem selgelt igavese Jumala olemasolu ja olid tema olemuse ning tema ja sureliku inimese suhte osas üsna ühel nõul.\n130:3.7 (1433.2) Jeesus ja Ganid veetsid Aleksandrias viibimise ajal üsna palju aega Museionis. See muuseum ei olnud üksnes haruldaste esemete kogu, vaid pigem kaunite kunstide, teaduse ja kirjanduse ülikool. Õpetatud professorid pidasid siin iga päev loenguid ning see oli tolleaegse õhtumaa intellektuaalne keskus. Jeesus tõlkis neid loenguid päev päeva järel Ganidile. Teise nädala keskel hüüdis noormees ühel päeval: „Õpetaja Joosua, sa tead rohkem kui need professorid; sa peaksid tõusma ja rääkima neile neid suuri asju, millest sa mulle oled rääkinud; liigne mõtlemine on nende meeled tuhmiks teinud. Ma räägin oma isaga ja lasen tal selle ära korraldada.” Jeesus naeratas, öeldes: „Sina oled mind imetlev õpilane, kuid need õpetajad ei soovi, et meie sinuga neid õpetaksime. Vaimsustamata õpetatuse uhkus on inimkogemuses salakaval asi. Tõeline õpetaja säilitab oma intellektuaalse terviklikkuse sellega, et jääb alati õppijaks.”\n130:3.8 (1433.3) Aleksandria oli õhtumaa segunenud kultuuride linn ning Rooma järel kõige suurem ja suurejoonelisem linn maailmas. Siin asus maailma suurim juudi sünagoog, Aleksandria Suurkohtu valitsuse, seitsmekümne valitseva vanema asupaik.\n130:3.9 (1433.4) Nende paljude meeste seas, kellega Gonodil oli ärisidemeid, oli ka üks juudi pankur Aleksander, kelle vend Philon oli tolle aja kuulus usufilosoof. Philon oli võtnud endale kiiduväärt, kuid äärmiselt raske ülesande viia kreeka filosoofia ja heebrea teoloogia omavahel kooskõlla. Ganid ja Jeesus vestlesid Philoni õpetustest üsna palju ja lootsid kuulda mõnda tema loengut, kuid see kuulus helleenistunud juut oli kogu nende Aleksandrias viibimise aja haigevoodis.\n130:3.10 (1433.5) Jeesus kiitis Ganidile paljut kreeka filosoofias ja stoikute doktriinides sisalduvat, kuid noormehele jäi meelde tõde, et need tõekspidamiste süsteemid, nagu mõned tema enda rahvaste ebamäärased õpetusedki, on religioossed vaid selles mõttes, et juhivad inimesi Jumalat leidma ja tundma rõõmu elavast kogemusest tunda Igavest.\n4. Kõnelus reaalsusest\n130:4.1 (1433.6) Aleksandriast lahkumise eelõhtul vestlesid Ganid ja Jeesus kaua ühe valitsuse poolt palgatud professoriga, kes esitas oma loengutes Platoni õpetusi. Jeesus tõlkis õpetatud kreeklase juttu, kuid ei esitanud kreeka filosoofia ümberlükkamiseks oma õpetusi. Gonod oli tol õhtul äriasju ajamas ning pärast professori lahkumist vestlesid õpetaja ja õpilane kaua südamest südamesse Platoni doktriinidest. Jeesus kiitis küll teatud tingimustega heaks mõned kreeka õpetused, mis olid seotud teooriaga, et maailma ainelised küljed on vaid nähtamatute, kuid olulisemate vaimsete reaalsuste hämarad peegeldused, ent püüdis noormehe mõtetele usaldusväärsemaid aluseid anda ning alustas pikka väitlust reaalsuse olemusest universumis. Sisuliselt ja nüüdisaegses sõnastuses ütles Jeesus Ganidile järgmist:\n130:4.2 (1434.1) Universumi reaalsuse allikaks on Lõpmatu. Piiritletud loodu ainelised asjad on igavese Jumala Paradiisi-Algkuju ja Kõikse Meele vastukajad ajas ja ruumis. Põhjuslik seos füüsilises maailmas, eneseteadvus intellektuaalses maailmas ja arenev individuaalsus vaimumaailmas — need kõiksesse mõõtkavasse projitseeritud, igaveses omavahelises seoses ühendatud ning täiuslike omaduste ja jumaliku väärtusega kogetud reaalsused — moodustavad kokku Ülima reaalsuse. Ent põhjusliku seose, arukuse ja vaimukogemuse Algne Isiksus on pidevalt muutuvas universumis muutumatu, absoluutne. Isegi piiritute väärtuste ja jumalike omadustega igaveses universumis võivad muutuda ja sageli muutuvadki kõik asjad peale Absoluutide ning kõige, mis on omandanud absoluutse füüsilise seisundi, intellektuaalse hõlmatuse või vaimse identiteedi.\n130:4.3 (1434.2) Kõrgeim tasand, milleni piiritletud loodud-olend võib areneda, on Kõikse Isa äratundmine ja Ülima tundmine. Ning isegi siis kogevad need lõplikkuse lõppeesmärgi olendid jätkuvalt füüsilise maailma ja selle aineliste nähtuste liikumistes toimuvaid muutusi. Samuti püsivad nad teadlikud oma individuaalsuse arengust jätkuval tõusul vaimses universumis ja teadvuse kasvust intellektuaalse kosmose üha sügavamal mõistmisel ja sellele reageerimisel. Loodud-olend võib saada Loojaga üheks ainult tahte täiuslikkuses, kooskõlas ja üksmeeles ning selline jumalikkuseseisund saavutatakse ning see püsib vaid siis, kui loodud-olend viib ajas ja igavikus elades oma piiritletud isiklikku tahet pidevalt vastavusse Looja jumaliku tahtega. Soov täita Isa tahet peab alati olema Jumala tõusupoja hinges ülim ja meeles valdav.\n130:4.4 (1434.3) Ühe silmaga inimene ei või kunagi loota, et ta tajub perspektiivi sügavust. Ühe silmaga materialistlikud teadlased ega ka ühe silmaga vaimsed müstikud ja allegoorikud ei saa samuti kunagi õigesti näha kõikse reaalsuse tõelist sügavust ja sellest piisavalt aru saada. Kõik loodud-olendi kogemuse tõelised väärtused on peidetud äratundmise sügavusse.\n130:4.5 (1434.4) Meele osaluseta toimiv põhjuslik seos ei saa arendada tahumatut ja lihtsat peeneks ja keeruliseks ning vaimuta kogemus ei saa aja sureliku ainelisest meelest arendada igavese ellujäämise jumalikku olemust. Universumi üheks omaduseks, mis lõpmatut Jumalust nii oluliselt iseloomustab, on need lõputult loovalt annetatavad isiksused, kes suudavad edeneval Jumaluseni-jõudmisel ellu jääda.\n130:4.6 (1434.5) Isiksus on see kosmiline annetus, see kõikse reaalsuse aspekt, mis võib samaaegselt piiramatute muutustega eksisteerides säilitada oma samasuse kõigis neis muutustes ja igavesti ka pärast neid.\n130:4.7 (1434.6) Elu on algse kosmilise põhjusliku seose kohandamine universumi olukordade nõudmistele ja võimalustele ning see tekib Kõikse Meele toimel ja käivitub Jumala kui vaimu vaimusädemest. Elu tähendus seisneb selle kohandatavuses, elu väärtuseks on arenemisvõime — isegi kuni jumalateadvuse kõrgusteni.\n130:4.8 (1434.7) Eneseteadliku elu kohanematuse tulemusena tekib kosmoses ebakõla. Isiksuse tahte lõplik lahknemine universumite arengusuunast lõpeb intellektuaalses isolatsioonis, isiksuse eraldumises. Vaimse eksisteerimise lakkamisele lisandub sisimas elava vaimse lootsi kaotus. Arukas ja arenev elu muutub seetõttu iseenesest ümberlükkamatuks tõendiks jumaliku Looja tahet väljendava eesmärgistatud universumi eksisteerimisest. See elu püüdleb kogusummas kõrgemate väärtuste poole ning selle lõppeesmärgiks on Kõikne Isa.\n130:4.9 (1435.1) Inimese meel on vaid teatud määral looma omast kõrgem, kui mitte arvestada intellekti kõrgemaid ja poolvaimseid talitlusi. Seetõttu ei saa loomad (kellel pole palveldamisvõimet ega tarkust) kogeda üliteadvust, teadvust teadvusest. Loomne meel tunnetab vaid objektiivset universumit.\n130:4.10 (1435.2) Teadmised kuuluvad ainelise ehk fakte eristava meele sfääri. Tõde kuulub vaimuandega, Jumala tunnetamisest teadliku intellekti valdkonda. Teadmisi saab demonstreerida, tõde kogetakse. Teadmised kuuluvad meelele, tõde on hinge, areneva mina kogemus. Teadmine on mittevaimse taseme funktsioon, tõde on universumite meel-vaimu tasandi aspekt. Ainelise meele silm tajub faktiteadmiste maailma, vaimsustunud intellekti silm eristab tõeliste väärtustega maailma. Kui need kaks vaatepunkti sünkroniseeruvad ja harmoneeruvad, ilmutavad nad reaalsuse maailma, milles tarkus tõlgendab universuminähtusi järjestikuse isikliku kogemusena.\n130:4.11 (1435.3) Eksimus (kuri) on karistus ebatäiuslikkuse eest. Ebatäiuslikkuse omadused või kohanematuse faktid avalduvad ainelisel tasandil kriitilise vaatluse ja teadusliku analüüsi tulemusena, moraalsel tasandil inimkogemuse kaudu. Kurja olemasolu näitab meele ebatäpsust ja arengulise mina ebaküpsust. Seega on kuri ka universumi ebatäiusliku tõlgendamise mõõdupuu. Võimalus teha vigu on sisemiselt omane tarkuse omandamisele, osaliselt ja ajutiselt täielikule ja igavesele, suhteliselt ja ebatäiuslikult lõplikule ja täiuslikule arenemise kavale. Eksimus on selle suhtelise mittetäielikkuse vari, mis Paradiisi-täiusele viivale inimese tõusuteele universumis paratamatult langeb. Eksimus (kuri) ei ole universumi tegelik omadus, see on lihtsalt suhtelisuse täheldamine mittetäieliku piiritletu ebatäiuslikkuses seoses Ülima ja Lõpliku tõusutasanditega.\n130:4.12 (1435.4) Kuigi Jeesus rääkis seda kõike noormehele keeles, millest tal oli kõige kergem aru saada, olid Ganidil selle arutluse lõpuks juba laud rasked ja ta vajus peagi unne. Järgmisel hommikul tõusid nad varakult, et minna laevale, mis suundus Kreetale Lasaiasse. Ent enne teeleasumist oli noormehel kurja kohta veel küsimusi, millele Jeesus vastas järgmist:\n130:4.13 (1435.5) Kuri on suhteline mõiste. See tuleneb ebatäiuslikkuse vaatlemisest varjus, mida heidab asjade ja olendite piiritletud universum, kui see kosmos varjutab Lõpmatu Ühe igaveste reaalsuste kõikse väljenduse elavat valgust.\n130:4.14 (1435.6) Potentsiaalne kuri sisaldub Jumala ilmutuse kui lõpmatuse ja igaviku paratamatus mittetäielikkuses aja ja ruumiga piiratud väljendusena. Osalise olemasolu täielikkuse kohalolekus tähendab, et reaalsus on suhteline, see teeb vajalikuks intellektuaalse valiku ja kehtestab vaimse äratundmise ja reageerimise väärtusetasandid. Mittetäielik ja piiritletud arusaam Lõpmatust ajaliku ja piiratud loodud-olendi meeles on juba iseeneses ja iseenesest potentsiaalne kuri. Kuid eksimuse suurendamine nende algomaste sisemiste intellektuaalsete ebakõlade ja vaimsete vajakajäämiste mõõduka vaimse korrigeerimise põhjendamatu puudulikkuse tõttu on võrdväärne tegeliku kurja teostumisega.\n130:4.15 (1436.1) Kõik staatilised, surnud arusaamad on potentsiaalselt kurjad. Suhtelise ja elava tõe piiritletud vari on pidevas liikumises. Staatilised arusaamad hoiavad teadust, poliitikat, ühiskonda ja religiooni alati tagasi. Staatilised arusaamad võivad esindada mingeid teadmisi, kuid neis puudub tarkus ja tõde. Ärge aga laske suhtelisusel end sedavõrd eksiteele viia, et te ei suuda enam märgata universumis valitsevat kooskõla, mida juhib kosmiline meel ja kontrollib püsivalt Ülima olendi energia ja vaim.\n5. Kreeta saarel\n130:5.1 (1436.2) Ränduritel oli Kreetale minnes vaid üks eesmärk ja see oli puhkus — jalutuskäigud saarel ja mäkkeronimine. Kreetalaste maine ei olnud tol ajal ümbruskonna rahvaste seas just kadestusväärne. Vaatamata sellele võitsid Jeesus ja Ganid palju hingi kõrgematele mõtte- ja elutasanditele ning lõid sellega aluse hilisemate evangeeliumiõpetuste kiireks vastuvõtuks esimeste jutlustajate saabumisel Jeruusalemmast. Jeesus armastas kreetalasi, hoolimata karmidest sõnadest, mida Paulus hiljem nende kohta ütles, kui ta saatis Tiituse saarele nende kirikuid ümber korraldama.\n130:5.2 (1436.3) Kreeta mäenõlval toimus Jeesusel Gonodiga esimene pikk vestlus religioonist. See avaldas isale sügavat muljet ja ta ütles: „Pole ime, et poiss usub kõike, mis sa talle räägid, kuid ma ei teadnud, et Jeruusalemmas, ammugi siis Damaskuses on niisugune religioon.” Saarel viibides tegi Gonod Jeesusele esmakordselt ettepaneku tulla nendega koos Indiasse ning Ganidi rõõmustas mõte, et Jeesus võiks selle plaaniga nõustuda.\n130:5.3 (1436.4) Kui Ganid küsis ühel päeval Jeesuselt, miks ta polnud pühendanud end avaliku õpetaja tööle, vastas too: „Mu poeg, igal asjal on oma aeg. Sa sünnid maailma, aga ükskõik kui ärev või kannatamatu sa ka ei oleks, ei aita see sind kiiremini suureks kasvada. Kõigis sellistes asjades tuleb lasta ajal omasoodu kulgeda. Ainult aeg võib rohelise vilja puu otsas küpseks muuta. Aastaajad vahelduvad ja loojangud järgnevad päikesetõusudele ainult aja möödudes. Praegu olen ma koos sinu ja su isaga teel Rooma ja tänaseks sellest piisab. Minu homne päev on aga täielikult minu taevase Isa kätes.” Ja siis rääkis ta Ganidile loo Moosese nelikümmend aastat kestnud ärksast ootusest ja pidevatest ettevalmistustest.\n130:5.4 (1436.5) Kali Limenest külastades juhtus aga midagi, mis jäi Ganidile alatiseks meelde. Seda episoodi meenutades soovis ta alati, et ta saaks teha midagi oma kodumaa India kastisüsteemi muutmiseks. Suurel teel ründas purjus hulgus orjatüdrukut. Kui Jeesus tütarlapse täbarat olukorda nägi, tormas ta tema juurde ja tõmbas tüdruku hullunud mehest eemale. Hirmunud laps klammerdus Jeesuse külge ja Jeesus hoidis raevunud meest oma tugeva väljasirutatud parema käega ohutus kauguses, kuni too väsis vihaste hoopide tühja ladumisest. Ganid soovis väga Jeesust aidata, kuid isa keelas tal seda teha. Kuigi nad ei rääkinud selle tüdruku keelt, sai neiu aru nende halastavast teost ja väljendas oma südamlikku tänu, kui nad ta kolmekesi koduni olid saatnud. Seekord oli Jeesus ilmselt kõige lähemal isiklikule kokkupõrkele oma ligimestega kogu elu jooksul lihas. Kuid tal oli raske sel õhtul Ganidile selgitada, miks ta purjus meest polnud löönud. Ganidi arvates oleks tulnud meest lüüa vähemalt sama palju kordi, kui too oli tüdrukut löönud.\n6. Kartlik noormees\n130:6.1 (1437.1) Kõrgel mägedes vestles Jeesus kaua ühe kartliku masendunud noormehega. Suutmata oma kaaslaste seltsist lohutust ja julgustust leida, oli nooruk mägedesse üksindusse pagenud, sest teda oli kasvades pidevalt saatnud abitus- ja alaväärsustunne. Neid loomulikke kalduvusi olid veelgi tugevdanud arvukad rasked olukorrad, millesse noormees oli kasvades sattunud, eriti isa kaotus kaheteistkümneaastasena. Teda kohates ütles Jeesus: „Tervist, sõber! Miks oled sa sel kaunil päeval nii masendunud? Kui on juhtunud midagi, mis sulle muret teeb, saan ma võib-olla sind kuidagi aidata. Pakun sulle igal juhul meeleldi oma abi.”\n130:6.2 (1437.2) Noormees ei soovinud rääkida ja Jeesus püüdis uuesti tema hingele läheneda, öeldes: „Nagu ma aru saan, oled sa tulnud siia üles mägedesse selleks, et inimestest eemal olla, seepärast ei taha sa muidugi ka minuga kõnelda, aga ma tahaksin teada, kas sa tunned neid mägesid, kas sa tead, kuhu need rajad viivad? Ja ehk oskad sa ka öelda, kuidas oleks kõige parem siit Foiniksisse minna?” See noormees tundis aga neid mägesid väga hästi ja ta juhatas Jeesusele teed Foiniksisse sedavõrd suure huviga, et joonistas isegi kõik rajad maa peale ja andis üksikasjalikke selgitusi. Kui aga Jeesus oli hüvasti jätnud ja teeselnud, nagu hakkaks lahkuma, äratas ta noormehes suurt imestust ja uudishimu, pöördudes äkki tema poole ja öeldes: „Ma tean väga hästi, et sa soovid, et sind su lohutamatuses rahule jäetaks, kuid minust poleks hea ega aus saada sinult nii lahket abi parema tee leidmiseks Foiniksisse ja sinust siis mõtlematult lahkuda, püüdmata vähimalgi määral vastata sinu palvele saada abi ja juhiseid parema tee leidmiseks oma elueesmärgile, mida sa siin mäenõlval aega mööda saates oma südames otsid. Nii nagu sina tead väga hästi teed Foiniksisse, olles sellel korduvalt astunud, tean mina hästi teed sinu nurjunud lootuste ja soovide linna. Ning et sa minult abi palusid, ei valmista ma sulle pettumust.” Poiss oli jahmunud ja suutis vaid kogeleda: „Aga — ma pole teilt midagi palunud...” Kuid Jeesus pani käe leebelt ta õlale ja sõnas: „Ei, poeg, sõnadega mitte, kuid su paluv pilk puudutas mu südant. Mu poeg, see, kes kaasinimesi armastab, loeb sinu heitunud ja meeleheitel näost kõnekat abipalvet. Istu korraks, ma räägin sulle teenimise teedest ja õnneradadest, mis viivad inimese mina muredest eemale rõõmude juurde, mida toob armastav tegevus vendluses inimestega ja taevase Jumala teenimine.”\n130:6.3 (1437.3) Noormees soovis nüüd juba väga Jeesusega rääkida ja ta põlvitas tema jalge ette, anudes, et Jeesus teda aitaks, näitaks talle pääseteed tema isiklike murede ja lüüasaamiste maailmast. Jeesus ütles: „Tõuse, mu sõber! Seisa nagu mees! Sinu ümber võib olla väiklasi vaenlasi ja sind tagasihoidvaid takistusi, kuid kõik suur ja tõeline selles maailmas ja universumis on sinu poolel. Päike tõuseb igal hommikul sind tervitama nii nagu maailma kõige võimsamat ja jõukamat inimest. Vaata, sul on tugev keha ja vägevad musklid, sul on füüsiliselt rohkem eeldusi kui enamikul inimestel. Aga sellest pole peaaegu üldse kasu, kui sa istud ainult siin mäenõlval ja kurvastad nii oma tõeliste kui ka kujuteldavate õnnetuste pärast. Ometi võiksid sa oma kehaga suuri asju korda saata, kui kiirustaksid sinna, kus suured ettevõtmised tegemist ootavad. Sa püüad oma õnnetu mina eest põgeneda, kuid seda ei saa teha. Sa oled olemas koos kõigi oma elumuredega, sa ei saa kogu oma elu nende murede eest põgeneda. Kuid kuula veel. Sul on selge ja võimekas meel. Sinu tugevat keha suunab arukas meel. Pane oma mõistus tööle probleeme lahendama; õpeta oma mõistust enda heaks töötama; ära lase hirmul enam valitseda end nagu mõtlemisvõimeta looma. Su meel peaks olema sulle sinu eluprobleemide lahendamisel vapper liitlane, mitte aga masenduse ja lüüasaamiste armetu hirmuori ja -teener. Ent kõige väärtuslikum — sinu tõeliste saavutuste potentsiaal — on sinus elav vaim, mis stimuleerib ja innustab su meelt end ohjeldama ja keha tegutsema, kui sa vaid soovid ennast selle hirmu köidikutest vabastada ja lasta oma vaimsel olemusel alustada enda tegevusetuse pahedest päästmist elava usu võimsa kohalolekuga. Siis võidab see usk kohe sinu hirmu inimeste ees selle uue ja kõikeallutava armastusega kaasinimeste vastu, mis peale tungib ja täidab varsti kogu su hinge, sest sa oled oma südames saanud teadlikuks sellest, et oled Jumala poeg.\n130:6.4 (1438.1) „Sel päeval, mu poeg, on sulle määratud uuesti sündida, veenduda uskuva ja julge inimese ja Jumala heaks inimeste andunud teenimise väärtuses. Kui sa siis taas iseeneses eluga kohanenud oled, kohandud sa samamoodi uuesti ka universumiga. Sa oled uuesti sündinud — sündinud vaimust — ja nüüdsest on sinu elu täis võidukaid saavutusi. Mured annavad sulle jõudu, pettumused kannustavad sind tegudeks, raskused heidavad sulle väljakutse ja takistused innustavad sind tegutsema. Tõuse, noormees! Jäta hüvasti lömitavat hirmu ja argpükslikku põgenemist täis eluga. Kiirusta tagasi oma kohustuste juurde ja ela oma elu lihas Jumala pojana, surelikuna, kes on pühendunud maiste inimeste õilistavale teenimisele ja määratud suurepärasele ning igavesele Jumala teenimisele igavikus.”\n130:6.5 (1438.2) Sellest noormehest, Fortunusest, sai hiljem kristlaste juht Kreetal ja Tiituse lähedane kaaslane tema töös Kreeta usklike meele ülendamiseks.\n130:6.6 (1438.3) Rändurid olid juba korralikult puhanud ja värsked, kui nad valmistusid ühel keskpäeval purjetama Põhja-Aafrikasse Kartaagosse. Teel peatusid nad kaks päeva Küreenes. Seal andsid Jeesus ja Ganid esmaabi poisile, kelle nimi oli Ruufus ja kes oli koormat vedava härjavankri purunemisel viga saanud. Nad kandsid ta koju ema juurde ning ta isa Siimon ei osanud aimatagi, et mees, kelle risti ta hiljem Rooma sõduri korraldusel kandis, oli sama võõras, kes kunagi tema pojale teene oli osutanud.\n7. Kartaagos. Arutlus ajast ja ruumist\n130:7.1 (1438.4) Enamiku ajast teel Kartaagosse vestles Jeesus oma kaasreisijatega sotsiaalsetest, poliitilistest ja ärilistest küsimustest, religiooni ei puudutatud peaaegu üldse. Gonod ja Ganid avastasid alles nüüd, et Jeesus on hea jutuvestja, ja nad lasid tal rääkida lugusid oma nooruseast Galileas. Nad said teada sedagi, et Jeesus oli kasvanud Galileas, mitte Jeruusalemmas ega Damaskuses.\n130:7.2 (1438.5) Kui Ganid küsis, kuidas oleks kõige parem sõpru leida, sest ta oli märganud, et Jeesus meeldib enamikule inimestele, keda nad juhtusid kohtama, ütles tema õpetaja: „Tunne huvi oma kaasinimeste vastu, õpi neid armastama ja otsi võimalust teha nende heaks midagi, mida nad sinu arvates kindlasti vajavad.” Ta lisas juudi vanasõna: „Inimene, kes soovib sõpru leida, peab näitama end sõbralikuna.”\n130:7.3 (1439.1) Kartaagos oli Jeesusel pikk ja meeldejääv jutuajamine mithraismi preestriga surematusest, ajast ja igavikust. See pärslane oli õppinud Aleksandrias ja soovis tõepoolest Jeesuselt midagi õppida. Tänapäevases sõnastuses vastas Jeesus tema paljudele küsimustele sisuliselt järgmist:\n130:7.4 (1439.2) Aeg on loodud-olendi teadvusega tajutav ajalike sündmuste voog. Ajaks nimetatakse järjestust, mille järgi sündmusi ära tuntakse ja eristatakse. Ruumiuniversum on ajaga seotud nähtus, nagu seda nähakse igasugusest sisemisest vaatepunktist väljaspool fikseeritud asukohaga Paradiisi. Aja liikumine ilmneb ainult suhtes millegagi, mis ajanähtusena ruumis ei liigu. Paradiis ja selle Jumalused universumite universumis on nii ajast kui ka ruumist kõrgemal. Asustatud maailmades on inimisiksus (kelles elab ja keda suunab Paradiisi-Isa vaim) ainus füüsiline reaalsus, mis võib ajalike sündmuste ainelist järjestust ületada.\n130:7.5 (1439.3) Loomad ei taju aega nii nagu inimene ning ka inimesele näib tema osalise ja piiratud vaatepunkti tõttu aeg vaid sündmuste järgnevusena. Kui aga inimene tõuseb kõrgemale ja liigub sissepoole, avardub tema vaatepunkt sellele sündmuste kulule niivõrd, et ta tajub seda üha enam kui tervikut. Varem sündmuste järgnevusena tundunud nähtust näeb ta nüüd kui terviklikku, täiuslikus seoses olevat tsüklit ja nii asendub kunagine sündmuste lineaarne järjestus üha enam ringja samaaegsusega.\n130:7.6 (1439.4) Ajaga tingimustatud ruumil on seitse erinevat kontseptsiooni. Ruumi mõõdetakse ajaga, mitte aega ruumiga. Teadlaste segadus tuleneb suutmatusest ära tunda ruumi reaalsust. Ruum pole ainult intellektuaalne mõiste universumi objektide omavaheliste seoste varieerumisest. Ruum ei ole tühi, ning ainus inimesele teadaolev asi, mis võib kas või osaliselt ruumi ületada, on meel. Meel võib toimida sõltumatult aineliste objektide ruumiga seotuse arusaamast. Ruum on kõigi loodud-olendi seisundis olendite jaoks suhteliselt ja võrdlemisi piiritletud. Mida lähemale jõuab teadvus teadlikkusele seitsmest kosmilisest mõõtmest, seda lähemale lõplikkusele jõuab arusaam potentsiaalsest ruumist. Ent ruumipotentsiaal on tõeliselt lõplik ainult absoluutsel tasandil.\n130:7.7 (1439.5) Peaks olema ilmne, et kõiksel reaalsusel on kosmose tõusvatel ja täiustuvatel tasanditel avarduv ja alati suhteline tähendus. Ellujäävad surelikud saavutavad lõpuks identiteedi seitsmemõõtmelises universumis.\n130:7.8 (1439.6) Ainelise päritoluga meele arusaam aegruumist on määratud järjest avarduma, mida kõrgemale tasandile teadlik ja mõtlev isiksus universumis tõuseb. Kui inimese meel jõuab ainelise ja vaimse eksisteerimistasandi vahele, avarduvad tema ideed aegruumist tohutult nii tajumise kvaliteedilt kui ka kogemise kvantiteedilt. Edeneva vaimisiksuse avarduvad arusaamad kosmosest tulenevad tema taipamise sügavuse ja teadvuse ulatuse kasvust. Ning kui isiksus liigub edasi üles ja sissepoole transtsendentsetele tasanditele, kus ta hakkab sarnanema Jumalale, läheneb tema arusaam aegruumist üha enam ajatutele ja ruumitutele absoluudikäsitustele. Viimse lõppeesmärgi lapsed näevad neid absoluutse tasandi arusaamu suhteliselt ja vastavalt transtsendentsuse saavutamisega.\n8. Teel Napolisse ja Rooma\n130:8.1 (1440.1) Teel Itaaliasse oli esimene peatus Malta saarel. Siin oli Jeesusel pikk vestlus löödud olekuga ja heitunud noormehe Claudusega. Mees oli kaalunud enesetappu, ent rääkinud Damaskuse kirjatundjaga, ütles ta: „Astun elule vastu nagu mehele kohane, lõpetan selle argpüksi mängimise. Lähen oma rahva juurde tagasi ja hakkan otsast peale.” Peagi sai temast agar küünikust jutlustaja, veelgi hiljem asus ta koos Peetrusega Roomas ja Napolis ristiusku kuulutama ning pärast Peetruse surma läks Hispaaniasse evangeeliumit jutlustama. Ent ta ei saanudki teada, et see mees, kes teda Maltal oli innustanud, oli Jeesus, kelle ta hiljem kuulutas maailma Vabastajaks.\n130:8.2 (1440.2) Sürakuusas veetsid nad terve nädala. Selle peatuse ajal kujunes meeldejäävaks sündmuseks usust taganenud juudi Esra usu rüppe tagasitoomine. Esra pidas kõrtsi, kus Jeesus oma kaaslastega peatus. Teda võlus Jeesuse käsitlusviis ning ta palus, et Jeesus aitaks tal iisraeli usu juurde tagasi pöörduda. Ta väljendas oma lootusetust, öeldes: „Ma tahan olla Aabrahami tõeline poeg, kuid ei suuda Jumalat leida.” Jeesus ütles: „Kui sa tõesti soovid Jumalat leida, tõendab see soov ise, et sa oled tema juba leidnud. Sinu häda ei ole selles, et sa ei suuda Jumalat leida, sest Isa on sind juba leidnud; sinu häda on lihtsalt selles, et sa ei tunne Jumalat. Kas sa pole siis lugenud prohvet Jeremija raamatust: „Ja te otsite mind ja leiate minu, kui te otsite mind kõigest oma südamest”? Ning kas seesama prohvet ei ütle ka järgmist: „Ja ma annan teile südame mõistmiseks, et mina olen Issand ja teie minu rahvad ja mina olen teile Jumalaks”? Ning kas sa pole lugenud pühakirjadest sedagi: „Ja ta vaatab alla inimeste peale ja kui keegi neist ütleb: ma olen teinud pattu ja väänanud õigust, aga pole sellest kasu saanud, siis päästab Jumal selle inimese hinge pimedusest ja ta saab valgust näha”?” Ja Esra leidis Jumala ning ta hing sai rahu. Hiljem ehitas see juut koos ühe jõuka kreeklasest pöördunuga Sürakuusasse esimese ristiusukiriku.\n130:8.3 (1440.3) Messinas peatusid nad vaid ühe päeva ning sellest piisas, et muuta ühe väikese poisi, puuviljamüüja elu. Jeesus ostis temalt puuvilja ja toitis teda omakorda eluleivaga. Poiss ei unustanud kunagi Jeesuse sõnu ja neid saatvat lahket pilku, kui too ütles, käsi poisi õlal: „Hüvasti, mu poeg, kasva julgelt meheks ja kui sa oled oma keha toitnud, õpi toitma ka oma hinge. Ning mu Isa taevas on sinuga ja käib sinu ees.” See poiss pühendus mithraistlikule usundile ja pöördus hiljem ristiusku.\n130:8.4 (1440.4) Lõpuks jõudsid nad Napolisse ja tundsid, et pole enam oma sihtkohast Roomast kaugel. Gonodil oli Napolis palju äriasju ajada ja kui Jeesust tõlgiks ei vajatud, veetis ta oma vaba aja Ganidiga linna külastades ja seda uurides. Ganid oskas juba hästi abivajajaid leida. Nad nägid selles linnas palju vaesust ja jagasid ohtrasti almust. Kuid Ganid ei mõistnud Jeesuse sõnade tähendust, kui too oli andnud küll tänavakerjusele mündi, aga keeldunud peatumast ja meest lohutamast. Jeesus ütles: „Milleks raisata sõnu inimesele, kes ei suuda tajuda sinu sõnade tähendust? Isa vaim ei saa õpetada ja päästa neid, kes pole võimelised pojaseisusesse kuuluma.” Jeesus mõtles oma sõnadega seda, et see mees polnud normaalse mõistusega, et tal puudus võime reageerida vaimsele juhtimisele.\n130:8.5 (1441.1) Napolis midagi erilist ei juhtunud, Jeesus ja Ganid uurisid linna põhjalikult läbi ja panid oma hea tujuga sadu mehi, naisi ja lapsi naeratama.\n130:8.6 (1441.2) Siit siirdusid nad Capua kaudu Rooma, peatudes Capuas kolm päeva. Nad reisisid edasi mööda Appiuse teed, astudes oma koormaloomade kõrval Rooma poole, ning kõik kolm ootasid erutatult, millal saavad näha seda impeeriumi valitsejannat ja maailma suurimat linna.